text:
το Μέρος που προτίθεται να λάβει τα μέτρα δύναται να το πράξει και ενημερώνει σχετικά, το ταχύτερο δυνατό, τα άλλα Μέρη.
 ΤΙΤΛΟΣ IV
 ΣΥΝΑΛΛΑΓΕΣ ΣΤΟΝ ΤΟΜΕΑ ΤΩΝ ΥΠΗΡΕΣΙΩΝ, ΕΓΚΑΤΑΣΤΑΣΗ ΚΑΙ ΗΛΕΚΤΡΟΝΙΚΟ ΕΜΠΟΡΙΟ
 ΚΕΦΑΛΑΙΟ 1
 Γενικές διατάξεις
 Άρθρο 107
 Στόχος και πεδίο εφαρμογής
 1. Τα Μέρη, επαναβεβαιώνοντας τις δεσμεύσεις τους στο πλαίσιο της Συμφωνίας ΠΟΕ και με στόχο τη διευκόλυνση της οικονομικής τους ολοκλήρωσης, της αειφόρου ανάπτυξης και της διαρκούς ενσωμάτωσής τους στην παγκόσμια οικονομία, καθώς επίσης και συνεκτιμώντας τις διαφορές που υπάρχουν όσον αφορά το επίπεδο ανάπτυξης των Μερών, θεσπίζουν τις αναγκαίες διατάξεις για την προοδευτική ελευθέρωση της εγκατάστασης και των συναλλαγών στον τομέα των υπηρεσιών και για τη συνεργασία στον τομέα του ηλεκτρονικού εμπορίου.
 2. Καμία διάταξη του παρόντος Τίτλου δεν μπορεί να θεωρηθεί ότι απαιτεί την ιδιωτικοποίηση δημόσιων επιχειρήσεων από οιοδήποτε Μέρος ή ότι επιβάλλει οποιαδήποτε υποχρέωση όσον αφορά τις δημόσιες προμήθειες.
 3. Οι διατάξεις του παρόντος Τίτλου δεν εφαρμόζονται στις επιδοτήσεις που χορηγούνται από τα Μέρη (15).
 4. Οι διατάξεις του παρόντος Τίτλου δεν εφαρμόζονται στις υπηρεσίες οι οποίες παρέχονται κατά την άσκηση κρατικής εξουσίας.
 5. Με την επιφύλαξη των διατάξεων του παρόντος Τίτλου, έκαστο Μέρος διατηρεί το δικαίωμα να ασκεί τις εξουσίες του και να θεσπίζει ρυθμίσεις και νέους κανονισμούς με σκοπό την επίτευξη θεμιτών στόχων δημόσιας πολιτικής.
 6. Ο παρών Τίτλος δεν εφαρμόζεται σε μέτρα που αφορούν φυσικά πρόσωπα τα οποία επιζητούν πρόσβαση στην αγορά εργασίας Μέρους, ούτε σε μέτρα που αφορούν θέματα σχετικά με την ιθαγένεια, τη διαμονή ή την απασχόληση σε μόνιμη βάση.
 7. Καμία διάταξη του παρόντος Τίτλου δεν απαγορεύει στα Μέρη να εφαρμόζουν μέτρα για τη ρύθμιση της εισόδου ή της προσωρινής διαμονής φυσικών προσώπων στο έδαφός τους, συμπεριλαμβανομένων των μέτρων που είναι αναγκαία για την προστασία της ακεραιότητας φυσικών προσώπων και την εξασφάλιση της ομαλής κυκλοφορίας αυτών διαμέσου των εθνικών τους συνόρων, υπό την προϋπόθεση ότι τα εν λόγω μέτρα δεν εφαρμόζονται κατά τρόπον ώστε να ακυρώνουν ή να αποδυναμώνουν τα οφέλη που απορρέουν για οποιοδήποτε Μέρος από τους όρους συγκεκριμένης υποχρέωσης που προβλέπεται στον παρόντα Τίτλο και στα Παραρτήματά του (16).
 Άρθρο 108
 Ορισμοί
 Για τους σκοπούς του παρόντος Τίτλου, νοούνται ως:
 —
 «συμφωνία οικονομικής ολοκλήρωσης», συμφωνία που ελευθερώνει ουσιωδώς τις συναλλαγές στον τομέα των υπηρεσιών και την εγκατάσταση σύμφωνα με τους κανόνες του ΠΟΕ·
 —
 «νομικό πρόσωπο Μέρους», νομικό πρόσωπο συσταθέν σύμφωνα με το δίκαιο του εν λόγω Μέρους και το οποίο έχει την καταστατική έδρα του, την κεντρική διοίκηση ή την κύρια εγκατάστασή του στο έδαφος του εν λόγω Μέρους·· σε περίπτωση που ένα νομικό πρόσωπο έχει μόνο την καταστατική έδρα ή την κεντρική του διοίκηση στο έδαφος Μέρους, δεν θεωρείται νομικό πρόσωπο του εν λόγω Μέρους, εκτός αν η δραστηριότητά του εμφανίζει πραγματική και αδιάλειπτη συνάφεια με την οικονομία του εν λόγω Μέρους (17)·
 —
 «μέτρο», κάθε μέτρο που λαμβάνεται από Μέρος, υπό μορφή νόμου, κανονισμού, κανόνα, διαδικασίας, απόφασης, διοικητικής πράξης ή υπό οποιαδήποτε άλλη μορφή·
 —
 «μέτρο που θεσπίζεται ή διατηρείται σε ισχύ από Μέρος», κάθε μέτρο που θεσπίζεται ή διατηρείται σε ισχύ από:
 α)


text:
κεντρικές, περιφερειακές ή τοπικές διοικήσεις και αρχές·, και
 β)
 μη κυβερνητικά όργανα κατά την άσκηση αρμοδιοτήτων που τους έχουν παραχωρηθεί από κεντρικές, περιφερειακές ή τοπικές διοικήσεις ή αρχές·
 —
 «φυσικό πρόσωπο Μέρους», κάθε φυσικό πρόσωπο που έχει την ιθαγένεια κράτους μέλους της Ευρωπαϊκής 'Ενωσης ή μιας υπογράφουσας χώρας των Άνδεων με βάση την αντίστοιχη εγχώρια νομοθεσία (18)·
 —
 «υπηρεσίες», οι υπηρεσίες σε οποιονδήποτε τομέα της οικονομίας, με εξαίρεση τις υπηρεσίες που παρέχονται κατά την άσκηση κρατικής εξουσίας·
 —
 «υπηρεσίες που παρέχονται κατά την άσκηση κρατικής εξουσίας», κάθε υπηρεσία που δεν παρέχεται σε εμπορική βάση ούτε ανταγωνιστικά σε σχέση με έναν ή περισσότερους παρόχους υπηρεσιών·
 —
 «πάροχος υπηρεσιών Μέρους», κάθε φυσικό ή νομικό πρόσωπο Μέρους που ενδιαφέρεται να παράσχει ή ήδη παρέχει υπηρεσία·
 —
 «παροχή υπηρεσίας»: περιλαμβάνει την παραγωγή, διανομή, εμπορία, πώληση και διάθεση υπηρεσίας.
 Άρθρο 109
 Ομάδες εργασίας
 Στον βαθμό που είναι αναγκαίο και δικαιολογημένο, η Επιτροπή Εμπορίου δύναται να συστήσει ομάδα εργασίας με σκοπό την εκτέλεση, ενδεικτικά, των ακόλουθων καθηκόντων:
 α)
 συζήτηση κανονιστικών ζητημάτων σχετικά με την εγκατάσταση, τις εμπορικές συναλλαγές με αντικείμενο υπηρεσίες και το ηλεκτρονικό εμπόριο·
 β)
 εισήγηση κατευθυντήριων γραμμών και στρατηγικών οι οποίες επιτρέπουν στις υπογράφουσες χώρες των Άνδεων να καταστούν ένας χώρος ασφάλειας όσον αφορά την προστασία προσωπικών δεδομένων. Προς την κατεύθυνση αυτή, η ομάδα εργασίας θεσπίζει θεματολόγιο συνεργασίας με σκοπό τον καθορισμό σημείων προτεραιότητας για την επίτευξη του προαναφερθέντος στόχου, ιδίως σε σχέση με τις αντίστοιχες διαδικασίες επικύρωσης των συστημάτων προστασίας δεδομένων·
 γ)
 αναζήτηση των αναγκαίων μηχανισμών για τη διευθέτηση των ζητημάτων που εμπίπτουν στο άρθρο 162·
 δ)
 εισήγηση μηχανισμών για την παροχή συνδρομής σε πολύ μικρές, μικρές και μεσαίες επιχειρήσεις με στόχο την υπερπήδηση των εμποδίων που αντιμετωπίζουν κατά τη χρήση του ηλεκτρονικού εμπορίου·
 ε)
 βελτίωση, μεταξύ άλλων, της ασφάλειας των ηλεκτρονικών συναλλαγών και της ηλεκτρονικής διακυβέρνησης·
 στ)
 ενθάρρυνση της συμμετοχής του ιδιωτικού τομέα σε επιμόρφωση και στη θέσπιση κωδίκων δεοντολογίας, πρότυπων συμβάσεων, κατευθυντήριων γραμμών και μηχανισμών συμμόρφωσης για το ηλεκτρονικό εμπόριο, σε συνδυασμό με την ενεργό συμμετοχή σε εκδηλώσεις που οργανώνονται μεταξύ των Μερών·
 ζ)
 θέσπιση μηχανισμών συνεργασίας σχετικά με την ψηφιακή διαπίστευση και πιστοποίηση των ηλεκτρονικών συναλλαγών και την αμοιβαία αναγνώριση ψηφιακών πιστοποιητικών, και
 η)
 ενεργός συμμετοχή σε περιφερειακά και πολυμερή όργανα με στόχο την προώθηση της ανάπτυξης του ηλεκτρονικού εμπορίου.
 ΚΕΦΑΛΑΙΟ 2
 Εγκατάσταση
 Άρθρο 110
 Ορισμοί
 Για τους σκοπούς του παρόντος Κεφαλαίου, νοούνται ως:
 —
 «υποκατάστημα νομικού προσώπου», τόπος άσκησης επιχειρηματικών δραστηριοτήτων χωρίς νομική προσωπικότητα, ο οποίος:
 α)
 έχει χαρακτήρα μονιμότητας, π.χ. αποτελεί την προέκταση μητρικής οντότητας·
 β)
 διαθέτει διοίκηση, και
 γ)
 διαθέτει τον υλικό εξοπλισμό που απαιτείται για τη διαπραγμάτευση συναλλαγών με τρίτους·· κατά συνέπεια, οι τρίτοι, αν και γνωρίζουν ότι, εάν χρειασθεί, υφίσταται νομικός δεσμός με τη μητρική οντότητα, της οποίας η έδρα βρίσκεται στην αλλοδαπή, δεν είναι υποχρεωμένοι να συναλλάσσονται απευθείας με τη μητρική αυτή οντότητα αλλά μπορούν να συναλλάσσονται στον τόπο άσκησης επιχειρηματικών δραστηριοτήτων που συνιστά την προέκταση·
 —
 «οικονομική δραστηριότητα», δραστηριότητα που δεν περιλαμβάνει δραστηριότητες που πραγματοποιούνται κατά την άσκηση κρατικής εξουσίας, ήτοι δραστηριότητες που δεν πραγματοποιούνται σε εμπορική βάση ούτε σε ανταγωνισμό με έναν

type: contracts

jurisdiction: EU


text:
ή περισσότερους οικονομικούς φορείς·
 —
 «εγκατάσταση», κάθε είδους επιχειρηματική ή επαγγελματική δραστηριότητα (19) μέσω:
 α)
 της σύστασης, απόκτησης ή διατήρησης νομικού προσώπου (20), ή
 β)
 της δημιουργίας ή διατήρησης υποκαταστήματος ή γραφείου αντιπροσωπείας,
 στο έδαφος Μέρους με σκοπό την άσκηση οικονομικής δραστηριότητας·
 —
 «επενδυτής Μέρους», νοείται κάθε φυσικό ή νομικό πρόσωπο του εν λόγω Μέρους που επιχειρεί, με συγκεκριμένες ενέργειες, να ασκήσει ή ασκεί επί του παρόντος ή έχει ασκήσει κατά το παρελθόν οικονομική δραστηριότητα σε άλλο Μέρος μέσω της σύστασης καταστήματος·
 —
 «μέτρα Μέρους που επηρεάζουν την εγκατάσταση», κάθε μέτρο που σχετίζεται με όλες τις δραστηριότητες οι οποίες εμπίπτουν στον ορισμό της εγκατάστασης·
 —
 «θυγατρική εταιρεία νομικού προσώπου Μέρους», νομικό πρόσωπο επί του οποίου ασκείται ουσιαστικός έλεγχος από άλλο νομικό πρόσωπο του ίδιου Μέρους (21).
 Άρθρο 111
 Πεδίο εφαρμογής
 Το παρόν Κεφάλαιο εφαρμόζεται στα μέτρα που θεσπίζονται ή διατηρούνται σε ισχύ από τα Μέρη και επηρεάζουν την εγκατάσταση (22) σε οποιαδήποτε οικονομική δραστηριότητα, με εξαίρεση τις ακόλουθες δραστηριότητες:
 α)
 μεταλλεία, παραγωγή και επεξεργασία πυρηνικών υλικών·
 β)
 παραγωγή ή εμπόριο όπλων, πυρομαχικών και πολεμικού υλικού·
 γ)
 οπτικοακουστικές υπηρεσίες·
 δ)
 εθνικές θαλάσσιες ενδομεταφορές (23)·
 ε)
 επεξεργασία, διάθεση και απόρριψη τοξικών αποβλήτων, και
 στ)
 εσωτερικές και διεθνείς υπηρεσίες αερομεταφοράς, είτε τακτικές είτε μη τακτικές, και υπηρεσίες που συνδέονται άμεσα με την άσκηση των δικαιωμάτων κυκλοφορίας, με εξαίρεση:
 (i)
 υπηρεσίες επισκευής και συντήρησης αεροσκαφών, κατά τις οποίες ένα αεροσκάφος δεν εκτελεί πτήσεις·
 (ii)
 πώληση και εμπορική προώθηση υπηρεσιών αερομεταφοράς·
 (iii)
 υπηρεσίες σχετικές με ηλεκτρονικό σύστημα κρατήσεων (CRS), και
 (iv)
 υπηρεσίες εδάφους και υπηρεσίες εκμετάλλευσης αερολιμένα.
 Άρθρο 112
 Πρόσβαση στην αγορά
 1. Σε ό,τι αφορά την πρόσβαση στην αγορά μέσω εγκατάστασης, έκαστο Μέρος παρέχει στα καταστήματα και στους επενδυτές άλλου Μέρους, μεταχείριση όχι ολιγότερο ευνοϊκή από αυτήν που προβλέπουν οι ειδικές δεσμεύσεις του Παραρτήματος VII (Κατάλογοι δεσμεύσεων όσον αφορά την εγκατάσταση).
 2. Σε τομείς στους οποίους αναλαμβάνονται δεσμεύσεις για την πρόσβαση στην αγορά, τα μέτρα τα οποία δεν διατηρούνται σε ισχύ ούτε θεσπίζονται από Μέρος, είτε σε επίπεδο περιφερειακής υποδιαίρεσης είτε στο σύνολο του εδάφους του, εκτός εάν ορίζεται άλλως στο Παράρτημα VII (Κατάλογοι δεσμεύσεων όσον αφορά την εγκατάσταση), καθορίζονται ως εξής:
 α)
 περιορισμοί ως προς τον αριθμό των καταστημάτων υπό μορφή αριθμητικών ποσοστώσεων, μονοπωλίων, αποκλειστικών δικαιωμάτων ή άλλων προϋποθέσεων εγκατάστασης, όπως το κριτήριο των οικονομικών αναγκών·
 β)
 περιορισμοί ως προς τη συνολική αξία συναλλαγών ή στοιχείων του ενεργητικού υπό μορφή αριθμητικών ποσοστώσεων ή επιβολής του κριτηρίου των οικονομικών αναγκών·
 γ)
 περιορισμοί όσον αφορά τον συνολικό αριθμό πράξεων ή ως προς τη συνολική ποσότητα παραγωγής εκφρασμένης σε καθορισμένες αριθμητικές μονάδες υπό τη μορφή ποσοστώσεων ή επιβολής του κριτηρίου των οικονομικών αναγκών (24)·
 δ)
 περιορισμοί ως προς τον συνολικό αριθμό φυσικών προσώπων που μπορούν να απασχοληθούν σε συγκεκριμένη οικονομική δραστηριότητα ή από συγκεκριμένο κατάστημα και τα οποία είναι αναγκαία για την άσκηση οικονομικής δραστηριότητας και συνδέονται αμέσως με αυτή, υπό μορφή αριθμητικών ποσοστώσεων ή επιβολής του κριτηρίου των οικονομικών αναγκών·
 ε)
 περιορισμοί όσον αφορά τη συμμετοχή ξένου κεφαλαίου, εκφραζόμενοι υπό μορφή ανώτατου ποσοστιαίου ορίου στις μετοχές που κατέχουν αλλοδαποί, ή όσον αφορά τη συνολική αξία


text:
των μεμονωμένων ή συνολικών ξένων επενδύσεων, και
 στ)
 μέτρα που επιβάλλουν περιορισμούς ή απαιτούν ειδικές μορφές εγκατάστασης (θυγατρικής, υποκαταστήματος, γραφείου αντιπροσωπείας) ή κοινές επιχειρήσεις μέσω των οποίων επενδυτής άλλου Μέρους μπορεί να ασκήσει οικονομική δραστηριότητα (25).
 Άρθρο 113
 Εθνική μεταχείριση
 1. Σε τομείς για τους οποίους οι δεσμεύσεις όσον αφορά την πρόσβαση στην αγορά απαριθμούνται στο Παράρτημα VII (Κατάλογοι δεσμεύσεων όσον αφορά την εγκατάσταση) εκ μέρους της Κολομβίας, και με την επιφύλαξη των τυχόν όρων και περιορισμών που καθορίζονται σε αυτό, η Κολομβία παρέχει στα καταστήματα και στους επενδυτές του μέρους ΕΕ, σε σχέση με όλα τα μέτρα που επηρεάζουν την εγκατάσταση, μεταχείριση όχι ολιγότερο ευνοϊκή από αυτήν που παρέχει σε ημεδαπά παρόμοια (26) καταστήματα και επενδυτές.
 2. Στους τομείς για τους οποίους οι δεσμεύσεις όσον αφορά την πρόσβαση στην αγορά απαριθμούνται στο Παράρτημα VII (Κατάλογοι δεσμεύσεων όσον αφορά την εγκατάσταση) εκ μέρους του Περού, και με την επιφύλαξη των τυχόν όρων και περιορισμών που καθορίζονται σε αυτό, το Περού παρέχει στα καταστήματα και στους επενδυτές του μέρους ΕΕ, σε σχέση με όλα τα μέτρα που επηρεάζουν την εγκατάσταση, μεταχείριση όχι ολιγότερο ευνοϊκή από αυτήν που παρέχει υπό παρόμοιες συνθήκες σε ημεδαπά καταστήματα και επενδυτές (27).
 3. Στους τομείς για τους οποίους οι δεσμεύσεις όσον αφορά την πρόσβαση στην αγορά απαριθμούνται στο Παράρτημα VII (Κατάλογοι δεσμεύσεων όσον αφορά την εγκατάσταση) εκ μέρους του μέρους ΕΕ, και με την επιφύλαξη των τυχόν όρων και περιορισμών που καθορίζονται σε αυτό, το μέρος ΕΕ παρέχει, σε σχέση με όλα τα μέτρα που επηρεάζουν την εγκατάσταση, στα καταστήματα και στους επενδυτές των υπογραφουσών χωρών των Άνδεων, μεταχείριση όχι ολιγότερο ευνοϊκή από αυτήν που παρέχει σε παρόμοια καταστήματα και επενδυτές του μέρους ΕΕ.
 4. Οι συγκεκριμένες δεσμεύσεις που αναλαμβάνονται βάσει του παρόντος άρθρου δεν σημαίνουν ότι απαιτείται από οποιοδήποτε Μέρος να αντισταθμίζει τυχόν εγγενή ανταγωνιστικά μειονεκτήματα που απορρέουν από το γεγονός ότι οι σχετικοί επενδυτές προέρχονται από την αλλοδαπή.
 Άρθρο 114
 Κατάλογοι δεσμεύσεων
 Οι τομείς ως προς τους οποίους αναλαμβάνει δεσμεύσεις έκαστο Μέρος δυνάμει του παρόντος Κεφαλαίου, καθώς και οι τυχόν επιφυλάξεις ή περιορισμοί που ισχύουν για την πρόσβαση στην αγορά ή/και την εθνική μεταχείριση έναντι των καταστημάτων και των επενδυτών άλλου Μέρους στους εν λόγω τομείς, απαριθμούνται στο Παράρτημα VII (Κατάλογοι δεσμεύσεων όσον αφορά την εγκατάσταση).
 Άρθρο 115
 Άλλες συμφωνίες
 1. Καμία διάταξη του παρόντος Τίτλου δεν νοείται ως περιορισμός επί των δικαιωμάτων και των υποχρεώσεων των Μερών και των επενδυτών τους, τα οποία καθορίζονται σε οποιαδήποτε ισχύουσα ή μελλοντική διεθνή συμφωνία περί επενδύσεων της οποίας είναι Μέρη ένα κράτος μέλος της Ευρωπαϊκής 'Ενωσης και μια υπογράφουσα χώρα των Άνδεων.
 2. Παρά την παράγραφο 1, οποιοσδήποτε μηχανισμός επίλυσης διαφορών ο οποίος θεσπίζεται βάσει ισχύουσας ή μελλοντικής διεθνούς συμφωνίας περί επενδύσεων της οποίας είναι Μέρη η Ευρωπαϊκή 'Ενωση, ένα κράτος μέλος της Ευρωπαϊκής 'Ενωσης και μια υπογράφουσα χώρα των Άνδεων, δεν εφαρμόζεται σε εικαζόμενες παραβιάσεις του παρόντος Κεφαλαίου.
 Άρθρο 116
 Προώθηση και επανεξέταση των επενδύσεων
 1. Με στόχο την προοδευτική ελευθέρωση των επενδύσεων, η Ευρωπαϊκή 'Ενωση και οι υπογράφουσες χώρες των Άνδεων επιδιώκουν την προαγωγή


text:
συνθηκών πρόσφορων για τις μεταξύ τους επενδύσεις εντός των ορίων των αντίστοιχων πεδίων αρμοδιότητάς τους.
 2. Η προαγωγή η οποία αναφέρεται στην παράγραφο 1 οδηγεί σε συνεργασία που περιλαμβάνει, μεταξύ άλλων, την επανεξέταση του νομικού πλαισίου το οποίο διέπει τις επενδύσεις, του επενδυτικού περιβάλλοντος και της ροής επενδύσεων μεταξύ των Μερών, σε συμμόρφωση με τις δεσμεύσεις τους βάσει διεθνών συμφωνιών. Η εν λόγω επανεξέταση πραγματοποιείται το αργότερο πέντε έτη από έναρξη ισχύος της παρούσας συμφωνίας και, ακολούθως, ανά τακτά χρονικά διαστήματα.
 ΚΕΦΑΛΑΙΟ 3
 Διασυνοριακή παροχή υπηρεσιών
 Άρθρο 117
 Ορισμοί
 Για τους σκοπούς του παρόντος Κεφαλαίου, νοούνται ως:
 —
 «διασυνοριακή παροχή υπηρεσιών», η παροχή μιας υπηρεσίας:
 α)
 από το έδαφος Μέρους στο έδαφος άλλου Μέρους (τρόπος 1), και
 β)
 στο έδαφος Μέρους προς τους χρήστες υπηρεσιών άλλου Μέρους (τρόπος 2)·
 —
 «μέτρο Μέρους το οποίο επηρεάζει τη διασυνοριακή παροχή», κάθε μέτρο το οποίο αφορά:
 α)
 την αγορά, την πληρωμή ή τη χρήση μιας υπηρεσίας·, και
 β)
 την πρόσβαση και χρήση υπηρεσιών, στο πλαίσιο της διασυνοριακής παροχής υπηρεσιών, για τις οποίες το εκάστοτε Μέρος απαιτεί να διατίθενται εν γένει στο κοινό.
 Άρθρο 118
 Πεδίο εφαρμογής
 Το παρόν Κεφάλαιο εφαρμόζεται στα μέτρα των Μερών τα οποία επηρεάζουν τη διασυνοριακή παροχή υπηρεσιών όλων των τομέων, με τις ακόλουθες εξαιρέσεις:
 α)
 οπτικοακουστικές υπηρεσίες·
 β)
 εθνικές θαλάσσιες ενδομεταφορές (28), και
 γ)
 εθνικές και διεθνείς αεροπορικές υπηρεσίες, είτε τακτικές είτε μη τακτικές, και υπηρεσίες που συνδέονται άμεσα με την άσκηση των δικαιωμάτων κυκλοφορίας, με εξαίρεση:
 (i)
 υπηρεσίες επισκευής και συντήρησης αεροσκαφών, κατά τις οποίες ένα αεροσκάφος δεν εκτελεί πτήσεις·
 (ii)
 πώληση και εμπορική προώθηση υπηρεσιών αερομεταφοράς·
 (iii)
 υπηρεσίες σχετικές με ηλεκτρονικό σύστημα κρατήσεων (CRS), και
 (iv)
 υπηρεσίες εδάφους και υπηρεσίες εκμετάλλευσης αερολιμένα.
 Άρθρο 119
 Πρόσβαση στην αγορά
 1. Σε ό,τι αφορά την πρόσβαση στην αγορά μέσω της διασυνοριακής παροχής υπηρεσιών, έκαστο Μέρος παρέχει στις υπηρεσίες και στους παρόχους υπηρεσιών άλλου Μέρους, μεταχείριση όχι ολιγότερο ευνοϊκή από αυτήν που προβλέπουν οι ειδικές δεσμεύσεις του Παραρτήματος VIII (Κατάλογοι δεσμεύσεων όσον αφορά τη διασυνοριακή παροχή υπηρεσιών).
 2. Σε τομείς στους οποίους αναλαμβάνονται δεσμεύσεις για την πρόσβαση στην αγορά, τα μέτρα τα οποία δεν διατηρούνται σε ισχύ ούτε θεσπίζονται από Μέρος, είτε σε επίπεδο περιφερειακής υποδιαίρεσης είτε στο σύνολο του εδάφους του, εκτός εάν ορίζεται άλλως στο Παράρτημα VIII (Κατάλογος δεσμεύσεων όσον αφορά τη διασυνοριακή παροχή υπηρεσιών), καθορίζονται ως εξής:
 α)
 περιορισμοί ως προς τον αριθμό των παρόχων υπηρεσιών, υπό μορφήν είτε αριθμητικών ποσοστώσεων, μονοπωλίων, αποκλειστικής παροχής υπηρεσιών ή επιβολής του κριτηρίου των οικονομικών αναγκών·
 β)
 περιορισμοί ως προς τη συνολική αξία των συναλλαγών ή στοιχείων του ενεργητικού στον τομέα των υπηρεσιών, υπό μορφήν αριθμητικών ποσοστώσεων ή επιβολής του κριτηρίου των οικονομικών αναγκών, και
 γ)
 περιορισμοί ως προς τον συνολικό αριθμό των συναλλαγών στον τομέα των υπηρεσιών ή ως προς τη συνολική ποσότητα των παραγόμενων υπηρεσιών, η οποία εκφράζεται με καθορισμένες αριθμητικές μονάδες, υπό μορφήν ποσοστώσεων ή επιβολής του κριτηρίου των οικονομικών αναγκών (29).
 Άρθρο 120
 Εθνική μεταχείριση
 1. Σε τομείς για τους οποίους οι δεσμεύσεις όσον αφορά την πρόσβαση στην αγορά απαριθμούνται στο Παράρτημα VIII (Κατάλογοι δεσμεύσεων όσον αφορά τη


text:
διασυνοριακή παροχή υπηρεσιών) εκ μέρους της Κολομβίας, και με την επιφύλαξη των τυχόν όρων και περιορισμών που καθορίζονται σε αυτό, η Κολομβία παρέχει στις υπηρεσίες και στους παρόχους υπηρεσιών της ΕΕ, σε σχέση με όλα τα μέτρα που επηρεάζουν τη διασυνοριακή παροχή υπηρεσιών, μεταχείριση όχι ολιγότερο ευνοϊκή από αυτήν που παρέχει σε ημεδαπές παρόμοιες υπηρεσίες και παρόχους υπηρεσιών.
 2. Σε τομείς για τους οποίους οι δεσμεύσεις όσον αφορά την πρόσβαση στην αγορά απαριθμούνται στο Παράρτημα VIII (Κατάλογος δεσμεύσεων όσον αφορά τη διασυνοριακή παροχή υπηρεσιών) εκ μέρους του Περού, και με την επιφύλαξη των τυχόν όρων και περιορισμών που καθορίζονται σε αυτό, το Περού παρέχει στις υπηρεσίες και στους παρόχους υπηρεσιών του μέρους ΕΕ, σε σχέση με όλα τα μέτρα που επηρεάζουν τη διασυνοριακή παροχή υπηρεσιών, μεταχείριση όχι ολιγότερο ευνοϊκή από αυτήν που παρέχει υπό παρόμοιες συνθήκες σε ημεδαπές υπηρεσίες και παρόχους υπηρεσιών (30).
 3. Σε τομείς για τους οποίους οι δεσμεύσεις όσον αφορά την πρόσβαση στην αγορά απαριθμούνται στο Παράρτημα VIII (Κατάλογος δεσμεύσεων όσον αφορά τη διασυνοριακή παροχή υπηρεσιών) εκ μέρους του μέρους ΕΕ, και με την επιφύλαξη των τυχόν όρων και περιορισμών που καθορίζονται σε αυτό, το μέρος ΕΕ παρέχει στις υπηρεσίες και στους παρόχους υπηρεσιών των υπογραφουσών χωρών των Άνδεων, σε σχέση με όλα τα μέτρα που επηρεάζουν τη διασυνοριακή παροχή υπηρεσιών, μεταχείριση όχι ολιγότερο ευνοϊκή από αυτήν που παρέχει σε παρόμοιες υπηρεσίες και παρόχους υπηρεσιών της ΕΕ.
 4. Οι συγκεκριμένες δεσμεύσεις που αναλαμβάνονται βάσει του παρόντος άρθρου δεν νοούνται ότι απαιτούν από οποιοδήποτε Μέρος να αντισταθμίσει τυχόν εγγενή ανταγωνιστικά μειονεκτήματα που απορρέουν από τον αλλοδαπό χαρακτήρα των εκάστοτε υπηρεσιών ή παρόχων υπηρεσιών.
 Άρθρο 121
 Κατάλογοι δεσμεύσεων
 Οι τομείς ως προς τους οποίους αναλαμβάνει δεσμεύσεις έκαστο Μέρος δυνάμει του παρόντος Κεφαλαίου, καθώς και οι τυχόν επιφυλάξεις ή περιορισμοί που ισχύουν για την πρόσβαση στην αγορά ή/και την εθνική μεταχείριση έναντι των υπηρεσιών και των παρόχων υπηρεσιών ενός άλλου Μέρους στους εν λόγω τομείς απαριθμούνται στο Παράρτημα VIII (Κατάλογος δεσμεύσεων όσον αφορά τη διασυνοριακή παροχή υπηρεσιών).
 ΚΕΦΑΛΑΙΟ 4
 Προσωρινή παρουσία φυσικών προσωπών για επιχειρηματικούς σκοπούς
 Άρθρο 122
 Πεδίο εφαρμογής
 Το παρόν Κεφάλαιο εφαρμόζεται σε κάθε μέτρο Μέρους σχετικά με την είσοδο και την προσωρινή διαμονή στο έδαφός του στελεχών, ασκούμενων πτυχιούχων, πωλητών επιχειρηματικών υπηρεσιών, παρόχων συμβατικών υπηρεσιών, ανεξάρτητων επαγγελματιών και ατόμων που πραγματοποιούν σύντομη επίσκεψη για επιχειρηματικούς σκοπούς, σύμφωνα με το άρθρο 107, παράγραφος 6.
 Άρθρο 123
 Ορισμοί
 Για τους σκοπούς του παρόντος Κεφαλαίου, νοούνται ως:
 —
 «πωλητές επιχειρηματικών υπηρεσιών», φυσικά πρόσωπα που είναι αντιπρόσωποι παρόχου υπηρεσιών Μέρους και επιζητούν προσωρινή είσοδο στο έδαφος άλλου Μέρους με σκοπό τη διαπραγμάτευση της πώλησης υπηρεσιών ή τη σύναψη συμφωνιών για την πώληση υπηρεσιών για τον εν λόγω πάροχο υπηρεσιών. Οι πωλητές επιχειρηματικών υπηρεσιών δεν πραγματοποιούν απευθείας πωλήσεις προς το ευρύ κοινό και δεν λαμβάνουν αμοιβή από πηγή που ευρίσκεται στην επικράτεια του Μέρους υποδοχής·
 —
 «επιχειρηματικοί επισκέπτες», φυσικά πρόσωπα που εργάζονται σε ανώτερη θέση και είναι υπεύθυνα για τη σύσταση μιας επιχείρησης. Οι επιχειρηματικοί επισκέπτες δεν πραγματοποιούν απευθείας συναλλαγές με το ευρύ κοινό και δεν λαμβάνουν αμοιβή από πηγή που ευρίσκεται


text:
στην επικράτεια του Μέρους υποδοχής·
 —
 «πάροχοι συμβατικών υπηρεσιών», φυσικά πρόσωπα που απασχολούνται από νομικό πρόσωπο Μέρους το οποίο δεν διαθέτει κατάστημα στο έδαφος ενός άλλου Μέρους και το οποίο έχει συνάψει σύμβαση καλής πίστης με τελικό καταναλωτή στο δεύτερο Μέρος (με εξαίρεση την περίπτωση της αντιπροσώπευσης), όπως αυτή ορίζεται από τον κωδικό 872 των Κεντρικών Ταξινομήσεων Προϊόντων του Οργανισμού Ηνωμένων Εθνών (στο εξής: «CPC»), σε σχέση με την παροχή υπηρεσιών για την οποία απαιτείται η πρόσκαιρη παρουσία υπαλλήλων του στο εν λόγω Μέρος προκειμένου να εκτελεσθεί η σύμβαση παροχής υπηρεσιών (31)·
 —
 «ασκούμενοι πτυχιούχοι», φυσικά πρόσωπα που έχουν απασχοληθεί από νομικό πρόσωπο Μέρους ή από υποκατάστημά του, επί ένα έτος τουλάχιστον, διαθέτουν πανεπιστημιακό πτυχίο και μετατίθενται προσωρινά σε κατάστημα του νομικού προσώπου στο έδαφος άλλου Μέρους, με σκοπό την επαγγελματική εξέλιξη ή την απόκτηση κατάρτισης σε επιχειρηματικές τεχνικές ή μεθόδους (32)·
 —
 «ανεξάρτητοι επαγγελματίες», φυσικά πρόσωπα που ασχολούνται με την παροχή υπηρεσιών και είναι εγκατεστημένα ως αυτοαπασχολούμενοι στο έδαφος Μέρους, δεν διαθέτουν κατάστημα στο έδαφος άλλου Μέρους και έχουν συνάψει σύμβαση καλής πίστης με τελικό καταναλωτή στο δεύτερο Μέρος (με εξαίρεση την περίπτωση της αντιπροσώπευσης), όπως αυτή ορίζεται από τον κωδικό 872 των Κεντρικών Ταξινομήσεων Προϊόντων του Οργανισμού Ηνωμένων Εθνών («CPC»), σε σχέση με την παροχή υπηρεσιών για την οποία απαιτείται η πρόσκαιρη παρουσία υπαλλήλων του στο εν λόγω Μέρος προκειμένου να εκτελεσθεί η σύμβαση παροχής υπηρεσιών (33).
 —
 «πρόσωπα μετατιθέμενα ενδοεπιχειρησιακά», φυσικά πρόσωπα που έχουν απασχοληθεί από νομικό πρόσωπο ή από υποκατάστημά του ή υπήρξαν εταίροι σε αυτό, επί ένα έτος τουλάχιστον, και τα οποία μετατίθενται προσωρινά σε κατάστημα, που είναι δυνατό να έχει τη μορφή θυγατρικής, υποκαταστήματος ή μητρικής εταιρείας του νομικού προσώπου στο έδαφος άλλου Μέρους. Το οικείο φυσικό πρόσωπο πρέπει να ανήκει σε μια από τις ακόλουθες κατηγορίες:
 α)
 «διευθυντικά στελέχη», ήτοι ανώτερα στελέχη νομικού προσώπου τα οποία, κατά κύριο λόγο, ασχολούνται με τη διοίκηση του καταστήματος, τελούν υπό τη γενική εποπτεία ή λαμβάνουν οδηγίες,πρωτίστως, από το διοικητικό συμβούλιο ή από τους μετόχους της επιχείρησης ή από άλλον αντίστοιχο παράγοντα, συμπεριλαμβανομένων των εξής:
 (i)
 η διοίκηση του καταστήματος ή τμήματος ή υποδιαίρεσης αυτού·
 (ii)
 η επίβλεψη και ο έλεγχος της εργασίας των άλλων υπαλλήλων με εποπτικές, επαγγελματικές ή διοικητικές αρμοδιότητες·
 (iii)
 προσωποπαγής εξουσία να προσλαμβάνουν και να απολύουν προσωπικό ή να προτείνουν προσλήψεις, απολύσεις ή άλλες ενέργειες που αφορούν το προσωπικό·
 ή
 β)
 «ειδικοί», ήτοι φυσικά πρόσωπα που απασχολούνται από νομικό πρόσωπο και διαθέτουν ειδικές γνώσεις που είναι απαραίτητες για τη δραστηριότητα, τον ερευνητικό εξοπλισμό, τις τεχνικές, τις διεργασίες, τις διαδικασίες ή τη διοίκηση του καταστήματος. Για την αξιολόγηση των εν λόγω γνώσεων, λαμβάνονται υπόψη όχι μόνο οι γνώσεις που αφορούν ειδικά το κατάστημα, αλλά και το κατά πόσον ο ενδιαφερόμενος διαθέτει υψηλού επιπέδου προσόντα σε συνάρτηση με ένα είδος εργασίας ή επιχειρηματικής δραστηριότητας που απαιτεί ειδικές τεχνικές γνώσεις, συμπεριλαμβανομένης της ιδιότητας μέλους αναγνωρισμένου επαγγέλματος·
 —
 «στελέχη», φυσικά πρόσωπα που απασχολούνται από νομικό πρόσωπο Μέρους, εξαιρουμένων των μη κερδοσκοπικών οργανισμών (34), και τα οποία είναι υπεύθυνα για τη σύσταση ή τον κατάλληλο έλεγχο, τη διοίκηση


text:
και την εκμετάλλευση ενός καταστήματος, συμπεριλαμβανομένων των «επιχειρηματικών επισκεπτών» που είναι υπεύθυνοι για τη σύσταση ενός καταστήματος και των «ενδοεπιχειρησιακά μετατιθέμενων προσώπων», και
 —
 «τίτλοι», διπλώματα, πιστοποιητικά και άλλα αποδεικτικά στοιχεία (επίσημης εκπαίδευσης) που εκδίδονται από αρχή καθορισμένη σύμφωνα με τις νομοθετικές, κανονιστικές ή διοικητικές διατάξεις και τα οποία πιστοποιούν επιτυχή ολοκλήρωση επαγγελματικής εκπαίδευσης.
 Άρθρο 124
 Στελέχη και ασκούμενοι πτυχιούχοι
 1. Για κάθε τομέα ως προς τον οποίο αναλαμβάνονται δεσμεύσεις σύμφωνα με το Κεφάλαιο 2 (Εγκατάσταση) του παρόντος Τίτλου και υπό τις επιφυλάξεις που απαριθμούνται στο Παράρτημα VII (Κατάλογος δεσμεύσεων όσον αφορά την εγκατάσταση) ή στο προσάρτημα 1 του Παραρτήματος IX (Επιφυλάξεις σχετικά με την προσωρινή παρουσία φυσικών προσώπων για επιχειρηματικούς σκοπούς), έκαστο Μέρος επιτρέπει στους επενδυτές άλλου Μέρους να απασχολούν στα καταστήματά τους φυσικά πρόσωπα του εν λόγω άλλου Μέρους, υπό την προϋπόθεση ότι οι εργαζόμενοι αυτοί είναι στελέχη ή ασκούμενοι πτυχιούχοι κατά την έννοια του άρθρου 123. Η είσοδος και προσωρινή διαμονή στελεχών και ασκούμενων πτυχιούχων διαρκεί έως τρία έτη (35) στην περίπτωση ενδοεπιχειρησιακών μεταθέσεων, 90 ημέρες σε οποιαδήποτε δωδεκάμηνη περίοδο για τους επιχειρηματικούς επισκέπτες, και ένα έτος για τους ασκούμενους πτυχιούχους.
 2. Για κάθε τομέα ως προς τον οποίο αναλαμβάνονται δεσμεύσεις σύμφωνα με το Κεφάλαιο 2 (Εγκατάσταση) του παρόντος Τίτλου, τα μέτρα τα οποία δεν διατηρούνται σε ισχύ ούτε θεσπίζονται από Μέρος, είτε σε επίπεδο περιφερειακής υποδιαίρεσης είτε στο σύνολο του εδάφους του, εκτός εάν ορίζεται άλλως στο προσάρτημα 1 του Παραρτήματος IX (Επιφυλάξεις σχετικά με την προσωρινή παρουσία φυσικών προσώπων για επιχειρηματικούς σκοπούς), καθορίζονται ως περιορισμοί που εισάγουν διακριτική μεταχείριση και ως περιορισμοί επί του συνολικού αριθμού φυσικών προσώπων που ένας επενδυτής μπορεί να απασχολεί ως στελέχη και ως ασκούμενους πτυχιούχους σε ένα συγκεκριμένο τομέα υπό μορφήν αριθμητικών ποσοστώσεων ή της επιβολής του κριτηρίου των οικονομικών αναγκών.
 Άρθρο 125
 Πωλητές επιχειρηματικών υπηρεσιών
 Για κάθε τομέα ως προς τον οποίο αναλαμβάνονται δεσμεύσεις σύμφωνα με το Κεφάλαιο 2 (Εγκατάσταση) ή το Κεφάλαιο 3 (Διασυνοριακή παροχή υπηρεσιών) και υπό τις επιφυλάξεις που απαριθμούνται στο Παράρτημα VII (Κατάλογος δεσμεύσεων όσον αφορά την εγκατάσταση) και στο Παράρτημα VIII (Κατάλογος δεσμεύσεων όσον αφορά τη διασυνοριακή παροχή υπηρεσιών), έκαστο Μέρος επιτρέπει την είσοδο και την προσωρινή διαμονή πωλητών επιχειρηματικών υπηρεσιών για περίοδο 90 ημερών σε οποιαδήποτε περίοδο 12 μηνών.
 Άρθρο 126
 Πάροχοι συμβατικών υπηρεσιών
 1. Τα Μέρη επαναβεβαιώνουν τα αντίστοιχα δικαιώματα και τις υποχρεώσεις τους που απορρέουν από τις δεσμεύσεις τις οποίες έχουν αναλάβει δυνάμει της Συμφωνίας GATS όσον αφορά την είσοδο και την προσωρινή διαμονή των παρόχων συμβατικών υπηρεσιών.
 2. Η Κολομβία και το μέρος ΕΕ επιτρέπουν την παροχή υπηρεσιών στο έδαφός τους, μέσω της παρουσίας φυσικών προσώπων, εκ μέρους παρόχων συμβατικών υπηρεσιών του μέρους ΕΕ και της Κολομβίας, αντιστοίχως, υπό τους όρους που καθορίζονται στην παράγραφο 4 και στο προσάρτημα 2 του Παραρτήματος IX (Επιφυλάξεις σχετικά με την προσωρινή παρουσία φυσικών προσώπων για επιχειρηματικούς σκοπούς), για καθέναν από τους ακόλουθους τομείς:
 α)
 νομικές συμβουλευτικές υπηρεσίες όσον αφορά το δημόσιο διεθνές δίκαιο και το αλλοδαπό δίκαιο (στην περίπτωση του μέρους ΕΕ, το δίκαιο της Ευρωπαϊκής 'Ενωσης, (εφεξής «δίκαιο ΕΕ», δεν θεωρείται δημόσιο


text:
διεθνές δίκαιο ούτε αλλοδαπό δίκαιο)·
 β)
 υπηρεσίες λογιστικής και τήρησης λογιστικών βιβλίων·
 γ)
 συμβουλευτικές υπηρεσίες στον τομέα της φορολογίας·
 δ)
 αρχιτεκτονικές υπηρεσίες·
 ε)
 υπηρεσίες πολεοδομικού σχεδιασμού και αρχιτεκτονικής τοπίου·
 στ)
 υπηρεσίες μηχανικού·
 ζ)
 ολοκληρωμένες υπηρεσίες μηχανικού·
 η)
 ιατρικές (συμπεριλαμβανομένων των ψυχολόγων) και οδοντιατρικές υπηρεσίες·
 θ)
 κτηνιατρικές υπηρεσίες·
 ι)
 υπηρεσίες μαιών·
 ια)
 υπηρεσίες που παρέχονται από νοσηλευτές, φυσιοθεραπευτές και παραϊατρικό προσωπικό·
 ιβ)
 υπηρεσίες πληροφορικής και συναφείς υπηρεσίες·
 ιγ)
 έρευνες αγοράς και δημοσκοπήσεις·
 ιδ)
 υπηρεσίες παροχής συμβουλών στον τομέα του μάνατζμεντ·
 ιε)
 υπηρεσίες συναφείς προς την παροχή συμβουλών στον τομέα του μάνατζμεντ·
 ιστ)
 υπηρεσίες σχεδιασμού·
 ιζ)
 χημική μηχανολογία, φαρμακευτική και φωτοχημεία·
 ιη)
 υπηρεσίες τεχνολογίας καλλυντικών·
 ιθ)
 εξειδικευμένες υπηρεσίες τεχνολογίας, μηχανικής, μάρκετινγκ και πωλήσεων στον τομέα της αυτοκινητοβιομηχανίας·
 κ)
 υπηρεσίες εμπορικού σχεδιασμού και μάρκετινγκ για τον τομέα της κλωστοϋφαντουργίας μόδας, της ένδυσης, της υπόδησης και των αξεσουάρ, και
 κβ)
 συντήρηση και επιδιόρθωση εξοπλισμού, συμπεριλαμβανομένου του εξοπλισμού μεταφορών, ιδίως στο πλαίσιο σύμβασης παροχής υπηρεσιών μετά την πώληση ή μετά τη χρηματοδοτική μίσθωση.
 3. Το Περού και το μέρος ΕΕ επιτρέπουν την παροχή υπηρεσιών στο έδαφός τους, μέσω της παρουσίας φυσικών προσώπων, εκ μέρους παρόχων συμβατικών υπηρεσιών του μέρους ΕΕ και του Περού, αντιστοίχως, υπό τους όρους που καθορίζονται στην παράγραφο 4 και στο προσάρτημα 2 του Παραρτήματος IX (Επιφυλάξεις σχετικά με την προσωρινή παρουσία φυσικών προσώπων για επιχειρηματικούς σκοπούς), για καθέναν από τους ακόλουθους τομείς:
 α)
 νομικές συμβουλευτικές υπηρεσίες όσον αφορά το δημόσιο διεθνές δίκαιο και το αλλοδαπό δίκαιο (στην περίπτωση του μέρους ΕΕ, το δίκαιο ΕΕ δεν θεωρείται δημόσιο διεθνές δίκαιο ούτε αλλοδαπό δίκαιο)·
 β)
 υπηρεσίες λογιστικής και τήρησης λογιστικών βιβλίων·
 γ)
 συμβουλευτικές υπηρεσίες στον τομέα της φορολογίας·
 δ)
 αρχιτεκτονικές υπηρεσίες·
 ε)
 υπηρεσίες πολεοδομικού σχεδιασμού και αρχιτεκτονικής τοπίου·
 στ)
 υπηρεσίες μηχανικού·
 ζ)
 ολοκληρωμένες υπηρεσίες μηχανικού·
 η)
 ιατρικές (συμπεριλαμβανομένων των ψυχολόγων) και οδοντιατρικές υπηρεσίες·
 θ)
 κτηνιατρικές υπηρεσίες·
 ι)
 υπηρεσίες μαιών·
 ια)
 υπηρεσίες πληροφορικής και συναφείς υπηρεσίες·
 ιβ)
 έρευνες αγοράς και δημοσκοπήσεις·
 ιγ)
 υπηρεσίες παροχής συμβουλών στον τομέα του μάνατζμεντ· και
 ιδ)
 υπηρεσίες συναφείς προς την παροχή συμβουλών στον τομέα του μάνατζμεντ.
 4. Οι δεσμεύσεις οι οποίες έχουν αναληφθεί από τα Μέρη τελούν υπό τις ακόλουθες προϋποθέσεις:
 α)
 τα φυσικά πρόσωπα πρέπει να παρέχουν υπηρεσίες σε προσωρινή βάση ως υπάλληλοι νομικού προσώπου, το οποίο έχει συνάψει σύμβαση παροχής υπηρεσιών για περίοδο που δεν υπερβαίνει τους δώδεκα μήνες·
 β)
 τα φυσικά πρόσωπα που εισέρχονται στο έδαφος άλλου Μέρους θα πρέπει να προσφέρουν τις σχετικές υπηρεσίες ως υπάλληλοι του νομικού προσώπου που παρέχει τις υπηρεσίες τουλάχιστον κατά το έτος αμέσως πριν από την ημερομηνία υποβολής αίτησης για είσοδο στο έδαφος του εκάστοτε άλλου Μέρους·· επιπλέον, τα φυσικά πρόσωπα πρέπει να διαθέτουν, κατά την ημερομηνία υποβολής αίτησης εισόδου στο έδαφος άλλου Μέρους, τουλάχιστον τρία έτη επαγγελματικής πείρας (36) στον τομέα δραστηριότητας που αποτελεί αντικείμενο της σύμβασης·
 γ)
 τα φυσικά πρόσωπα που εισέρχονται στο έδαφος άλλου Μέρους πρέπει:
 (i)
 να κατέχουν πανεπιστημιακό πτυχίο ή άλλο τίτλο ο οποίος πιστοποιεί γνώσεις ανάλογου επιπέδου (37), και
 (ii)
 να κατέχουν επαγγελματικά προσόντα τα οποία απαιτούνται για την άσκηση συγκεκριμένης δραστηριότητας σύμφωνα με τους νόμους, τους κανονισμούς και τις απαιτήσεις που ισχύουν στο


text:
Μέρος στο οποίο παρέχεται η υπηρεσία·
 δ)
 τα φυσικά πρόσωπα δεν λαμβάνουν αμοιβή για την παροχή υπηρεσιών πέραν της αμοιβής που καταβάλλεται από το νομικό πρόσωπο στο οποίο απασχολούνται κατά τη διάρκεια της διαμονής τους στο έδαφος άλλου Μέρους·
 ε)
 η είσοδος και προσωρινή διαμονή φυσικών προσώπων στο έδαφος του οικείου Μέρους επιτρέπονται για αθροιστική περίοδο όχι άνω των έξι μηνών ή, στην περίπτωση του Λουξεμβούργου, εικοσιπέντε εβδομάδων σε οποιαδήποτε δωδεκάμηνη περίοδο ή για τη διάρκεια της σύμβασης, ανάλογα με το ποια περίοδος είναι μικρότερη·
 στ)
 η πρόσβαση που χορηγείται βάσει του παρόντος άρθρου αφορά μόνον τη δραστηριότητα υπηρεσίας που αποτελεί αντικείμενο της σύμβασης και δεν παρέχει δικαίωμα άσκησης του επαγγελματικού τίτλου του Μέρους στο οποίο παρέχεται η υπηρεσία·
 ζ)
 ο αριθμός των ατόμων που καλύπτονται από τη σύμβαση παροχής υπηρεσιών δεν υπερβαίνει τον αριθμό των ατόμων που είναι απαραίτητα για την εκτέλεση της σύμβασης, όπως είναι δυνατόν να καθορίζεται από τους νόμους, τους κανονισμούς και τις απαιτήσεις του Μέρους στο οποίο παρέχεται η υπηρεσία·
 η)
 άλλοι περιορισμοί που εισάγουν διακρίσεις, συμπεριλαμβανομένου του αριθμού των φυσικών προσώπων με τη μορφή επιβολής του κριτηρίου των οικονομικών αναγκών, κατά τα οριζόμενα στο προσάρτημα 2 του Παραρτήματος IX (Επιφυλάξεις σχετικά με την προσωρινή παρουσία φυσικών προσώπων για επιχειρηματικούς σκοπούς).
 Άρθρο 127
 Ανεξάρτητοι επαγγελματίες
 1. Τα Μέρη επαναβεβαιώνουν τα αντίστοιχα δικαιώματα και τις υποχρεώσεις τους που απορρέουν από τις δεσμεύσεις τις οποίες έχουν αναλάβει δυνάμει της Συμφωνίας GATS όσον αφορά την είσοδο και την προσωρινή διαμονή ανεξάρτητων επαγγελματιών.
 2. Η Κολομβία και το μέρος ΕΕ επιτρέπουν την παροχή υπηρεσιών στο έδαφός τους από ανεξάρτητους επαγγελματίες του μέρους ΕΕ και της Κολομβίας, αντιστοίχως, μέσω της παρουσίας φυσικών προσώπων, υπό τους όρους που καθορίζονται στην παράγραφο 4 και στο προσάρτημα 2 του Παραρτήματος IX (Επιφυλάξεις σχετικά με την προσωρινή παρουσία φυσικών προσώπων για επιχειρηματικούς σκοπούς) για καθέναν από τους ακόλουθους τομείς:
 α)
 νομικές συμβουλευτικές υπηρεσίες όσον αφορά το δημόσιο διεθνές δίκαιο και το αλλοδαπό δίκαιο (στην περίπτωση του μέρους ΕΕ, το «δίκαιο ΕΕ» δεν θεωρείται δημόσιο διεθνές δίκαιο ούτε αλλοδαπό δίκαιο)·
 β)
 αρχιτεκτονικές υπηρεσίες·
 γ)
 υπηρεσίες μηχανικού·
 δ)
 ολοκληρωμένες υπηρεσίες μηχανικού·
 ε)
 υπηρεσίες πληροφορικής και συναφείς υπηρεσίες·
 στ)
 έρευνες αγοράς και δημοσκοπήσεις·
 ζ)
 υπηρεσίες παροχής συμβουλών στον τομέα του μάνατζμεντ·
 η)
 υπηρεσίες συναφείς προς την παροχή συμβουλών στον τομέα του μάνατζμεντ·
 θ)
 υπηρεσίες μετάφρασης και διερμηνείας, και
 ι)
 εξειδικευμένες υπηρεσίες τεχνολογίας, μηχανικής, μάρκετινγκ και πωλήσεων στον τομέα της αυτοκινητοβιομηχανίας.
 3. Το Περού και το μέρος ΕΕ επιτρέπουν την παροχή υπηρεσιών στο έδαφός τους από ανεξάρτητους επαγγελματίες του μέρους ΕΕ και του Περού, αντιστοίχως, μέσω της παρουσίας φυσικών προσώπων, υπό τους όρους που καθορίζονται στην παράγραφο 4 και στο προσάρτημα 2 του Παραρτήματος IX (Επιφυλάξεις σχετικά με την προσωρινή παρουσία φυσικών προσώπων για επιχειρηματικούς σκοπούς) για καθέναν από τους ακόλουθους τομείς:
 α)
 νομικές συμβουλευτικές υπηρεσίες όσον αφορά το δημόσιο διεθνές δίκαιο και το αλλοδαπό δίκαιο (στην περίπτωση του μέρους ΕΕ, το «δίκαιο ΕΕ» δεν θεωρείται δημόσιο διεθνές δίκαιο ούτε αλλοδαπό δίκαιο)·
 β)
 αρχιτεκτονικές υπηρεσίες·
 γ)
 υπηρεσίες μηχανικού·
 δ)
 ολοκληρωμένες υπηρεσίες μηχανικού·
 ε)
 υπηρεσίες πληροφορικής και συναφείς υπηρεσίες·


text:
στ)
 έρευνες αγοράς και δημοσκοπήσεις·
 ζ)
 υπηρεσίες παροχής συμβουλών στον τομέα του μάνατζμεντ· και
 η)
 υπηρεσίες συναφείς προς την παροχή συμβουλών στον τομέα του μάνατζμεντ.
 4. Οι δεσμεύσεις οι οποίες έχουν αναληφθεί από τα Μέρη τελούν υπό τις ακόλουθες προϋποθέσεις:
 α)
 τα φυσικά πρόσωπα πρέπει να παρέχουν υπηρεσίες σε προσωρινή βάση ως αυτοαπασχολούμενα πρόσωπα εγκατεστημένα σε άλλο Μέρος και πρέπει να έχουν συνάψει σύμβαση παροχής υπηρεσιών για περίοδο που να μην υπερβαίνει τους δώδεκα μήνες·
 β)
 τα φυσικά πρόσωπα που εισέρχονται στο έδαφος άλλου Μέρους πρέπει να διαθέτουν, κατά την ημερομηνία υποβολής αίτησης εισόδου στο εν λόγω άλλο Μέρος, τουλάχιστον έξι έτη επαγγελματικής πείρας στον τομέα δραστηριότητας που αποτελεί αντικείμενο της σύμβασης·
 γ)
 τα φυσικά πρόσωπα που εισέρχονται στο έδαφος άλλου Μέρους πρέπει:
 (i)
 να κατέχουν πανεπιστημιακό πτυχίο ή άλλο τίτλο ο οποίος πιστοποιεί γνώσεις ανάλογου επιπέδου (38), και
 (ii)
 να κατέχουν επαγγελματικά προσόντα τα οποία απαιτούνται για την άσκηση συγκεκριμένης δραστηριότητας σύμφωνα με τους νόμους, τους κανονισμούς και τις απαιτήσεις που ισχύουν στο Μέρος στο οποίο παρέχεται η υπηρεσία·
 δ)
 η είσοδος και προσωρινή διαμονή φυσικών προσώπων στο έδαφος του οικείου Μέρους επιτρέπονται για αθροιστική περίοδο όχι άνω των έξι μηνών ή, στην περίπτωση του Λουξεμβούργου, εικοσιπέντε εβδομάδων σε οποιαδήποτε δωδεκάμηνη περίοδο ή για τη διάρκεια της σύμβασης, ανάλογα με το ποια περίοδος είναι μικρότερη·
 ε)
 η πρόσβαση που χορηγείται βάσει του παρόντος άρθρου αφορά μόνον τη δραστηριότητα υπηρεσίας που αποτελεί αντικείμενο της σύμβασης· δεν παρέχει δικαίωμα άσκησης του επαγγελματικού τίτλου του Μέρους στο οποίο παρέχεται η υπηρεσία, και
 στ)
 άλλοι περιορισμοί που εισάγουν διακρίσεις, συμπεριλαμβανομένου του αριθμού των φυσικών προσώπων με τη μορφή επιβολής του κριτηρίου των οικονομικών αναγκών, κατά τα οριζόμενα στο προσάρτημα 2 του Παραρτήματος IX (Επιφυλάξεις σχετικά με την προσωρινή παρουσία φυσικών προσώπων για επιχειρηματικούς σκοπούς).
 Άρθρο 128
 Άτομα που πραγματοποιούν σύντομη επίσκεψη για επιχειρηματικούς σκοπούς
 1. Τα Μέρη καταβάλλουν προσπάθειες για να διευκολύνουν, σε συμφωνία με τις αντίστοιχες νομοθεσίες τους, την είσοδο και την προσωρινή διαμονή στο έδαφός τους, ατόμων που πραγματοποιούν σύντομη επίσκεψη για επιχειρηματικούς σκοπούς, προκειμένου να ασκήσουν τις ακόλουθες δραστηριότητες (39):
 α)
 έρευνα και σχεδιασμός: τεχνικοί, επιστημονικοί και στατιστικοί ερευνητές για λογαριασμό εταιρείας που εδρεύει στο έδαφος άλλου Μέρους·
 β)
 έρευνα στον τομέα του μάρκετινγκ: προσωπικό που διεξάγει έρευνα ή ανάλυση, συμπεριλαμβανομένης της έρευνας αγοράς, για λογαριασμό εταιρείας που εδρεύει στο έδαφος άλλου Μέρους·
 γ)
 εμπορικές εκθέσεις και επιδείξεις: προσωπικό που παρίσταται σε εμπορική έκθεση με σκοπό την προβολή της εταιρείας του, των προϊόντων της ή των υπηρεσιών της, και
 δ)
 προσωπικό τουριστικής επιχείρησης (αντιπρόσωποι ξενοδοχείων, διοργανωτές ταξιδιών, πρακτορεία ταξιδιών, ξεναγοί, επιχειρήσεις οργανωμένων εκδρομών) που παρίσταται ή συμμετέχει σε τουριστικά συνέδρια ή σε τουριστικές εκθέσεις ή ηγείται περιήγησης η οποία έχει ως αφετηρία το έδαφος άλλου Μέρους·
 υπό την προϋπόθεση ότι οι εν λόγω επισκέπτες σύντομης παραμονής:
 α)
 δεν ασχολούνται με την πώληση των σχετικών προϊόντων ή υπηρεσιών στο ευρύ κοινό, δεν προμηθεύουν οι ίδιοι προϊόντα ούτε παρέχουν υπηρεσίες·
 β)
 δεν εισπράττουν για ίδιο λογαριασμό καμία αμοιβή από πηγή, η οποία ευρίσκεται εντός της Ευρωπαϊκής 'Ενωσης ή σε υπογράφουσα χώρα των


text:
Άνδεων στην οποία διαμένουν προσωρινά, και
 γ)
 δεν ασχολούνται με την παροχή υπηρεσιών στο πλαίσιο σύμβασης συναφθείσας μεταξύ νομικού προσώπου που δεν διαθέτει εμπορική παρουσία στην Ευρωπαϊκή 'Ενωση ή σε υπογράφουσα χώρα των Άνδεων, στην οποία διαμένει προσωρινά το άτομο που πραγματοποιεί σύντομη επίσκεψη για επιχειρηματικούς σκοπούς, και καταναλωτή στην Ευρωπαϊκή 'Ενωση ή σε υπογράφουσα χώρα των Άνδεων.
 2. Η είσοδος και η προσωρινή διαμονή στο έδαφος Μέρους, επισκεπτών σύντομης διάρκειας από άλλο Μέρος, οσάκις επιτρέπονται, ισχύουν για περίοδο έως και 90 ημερών σε οποιαδήποτε δωδεκάμηνη περίοδο.
 ΚΕΦΑΛΑΙΟ 5
 Κανονιστικό πλαίσιο
 Τμήμα 1
 Διατάξεις γενικής εφαρμογής
 Άρθρο 129
 Αμοιβαία αναγνώριση
 1. Καμία διάταξη του παρόντος Τίτλου δεν εμποδίζει Μέρος να απαιτεί από φυσικά πρόσωπα να διαθέτουν τα αναγκαία προσόντα και/ή την επαγγελματική πείρα που απαιτούνται στο έδαφος στο οποίο παρέχεται η υπηρεσία, για τον συγκεκριμένο τομέα δραστηριότητας.
 2. Τα Μέρη ενθαρρύνουν τους σχετικούς επαγγελματικούς φορείς, στο αντίστοιχο έδαφός τους, να αναπτύσσουν από κοινού και να παρέχουν στην Επιτροπή Εμπορίου συστάσεις σχετικά με την αμοιβαία αναγνώριση με σκοπό την εκπλήρωση, εν όλω ή εν μέρει, από επενδυτές και παρόχους υπηρεσιών των προϋποθέσεων τις οποίες έκαστο Μέρος εφαρμόζει για την έγκριση, αδειοδότηση, λειτουργία και πιστοποίηση επενδυτών και παρόχων υπηρεσιών, ιδίως στον τομέα των επαγγελματικών υπηρεσιών.
 3. Μόλις λάβει μια σύσταση ‘κατά τα αναφερόμενα στην παράγραφο 2, η Επιτροπή Εμπορίου, εντός εύλογου χρόνου, εξετάζει τη σύσταση με σκοπό να κρίνει κατά πόσον συνάδει με την παρούσα συμφωνία.
 4. Εάν η Επιτροπή Εμπορίου κρίνει ότι μια σύσταση είναι συμβατή με την παρούσα συμφωνία κατ’ εφαρμογή της παραγράφου 3 και υπάρχει επαρκής βαθμός αντιστοιχίας μεταξύ των σχετικών κανονισμών των Μερών, τα Μέρη πραγματοποιούν διαπραγματεύσεις, προκειμένου να εφαρμόσουν την εν λόγω σύσταση, μέσω των αρμόδιων αρχών τους, με αντικείμενο συμφωνία για την αμοιβαία αναγνώριση των απαιτήσεων, των επαγγελματικών προσόντων, των αδειών και άλλων κανονισμών.
 5. Κάθε συμφωνία που συνάπτεται κατ’ εφαρμογή της παραγράφου 4 συνάδει με τις σχετικές διατάξεις της Συμφωνίας ΠΟΕ, και ιδίως με το άρθρο VII της GATS.
 Άρθρο 130
 Διαφάνεια και κοινολόγηση εμπιστευτικών πληροφοριών
 1. Έκαστο Μέρος:
 α)
 ανταποκρίνεται πάραυτα σε όλα τα αιτήματα που υποβάλλονται από άλλο Μέρος για συγκεκριμένες πληροφορίες σχετικά με οποιοδήποτε γενικής εφαρμογής μέτρο του ή διεθνείς συμφωνίες που αφορούν ή επηρεάζουν τον παρόντα Τίτλο, και
 β)
 καθορίζει ένα ή περισσότερα σημεία παροχής πληροφοριών για την παροχή, κατόπιν αιτήσεως, συγκεκριμένων πληροφοριών προς επενδυτές και παρόχους υπηρεσιών άλλων Μερών σχετικά με όλα τα θέματα που αναφέρονται στο στοιχείο α). Τα εν λόγω σημεία παροχής πληροφοριών απαριθμούνται στο Παράρτημα X (Σημεία παροχής πληροφοριών σχετικά με τις συναλλαγές που αφορούν υπηρεσίες, την εγκατάσταση και το ηλεκτρονικό εμπόριο). Τα σημεία παροχής πληροφοριών δεν είναι αναγκαίο να αποτελούν θεματοφύλακες νόμων και κανονισμών.
 2. Καμία διάταξη του παρόντος Τίτλου δεν υποχρεώνει τα Μέρη να παρέχουν εμπιστευτικές πληροφορίες των οποίων η κοινολόγηση θα εμπόδιζε την επιβολή του νόμου ή θα ήταν για άλλους λόγους αντίθετη προς το δημόσιο συμφέρον ή θα έβλαπτε τα νόμιμα εμπορικά συμφέροντα συγκεκριμένων επιχειρήσεων, δημόσιων ή ιδιωτικών.
 Άρθρο 131
 Εγχώριες κανονιστικές ρυθμίσεις
 1. Σε τομείς στους οποίους αναλαμβάνονται ειδικές δεσμεύσεις, έκαστο Μέρος


text:
εξασφαλίζει ότι όλα τα μέτρα γενικής εφαρμογής που εμπίπτουν στον παρόντα Τίτλο εφαρμόζονται με τρόποεύλογο, αντικειμενικό και αμερόληπτο.
 2. Σε περιπτώσεις που απαιτείται άδεια για την παροχή υπηρεσίας ή για εγκατάσταση για την οποία έχει αναληφθεί συγκεκριμένη δέσμευση, οι αρμόδιες αρχές Μέρους ενημερώνουν τον αιτούντα, μέσα σε εύλογο χρονικό διάστημα από την υποβολή αίτησης που θεωρείται πλήρης βάσει των εγχώριων νομοθετικών καικανονιστικών διατάξεων, σχετικά με την απόφαση επί της αίτησης. Κατόπιν αιτήματος του αιτούντος, οι αρμόδιες αρχές του οικείου Μέρους παρέχουν, χωρίς αδικαιολόγητη καθυστέρηση, πληροφορίες σχετικά με την πορεία της αίτησης.
 3. Έκαστο Μέρος ιδρύει ή διατηρεί τακτικά, διαιτητικά ή διοικητικά δικαστήρια ή διαδικασίες, που εξασφαλίζουν, κατόπιν αιτήματος θιγόμενου επενδυτή ή παρόχου υπηρεσιών, ταχεία επανεξέταση των διοικητικών αποφάσεων που επηρεάζουν την εγκατάσταση, τη διασυνοριακή παροχή υπηρεσιών ή την προσωρινή παρουσία φυσικών προσώπων για επιχειρηματικούς σκοπούς και, εφόσον δικαιολογείται, την επιβολή των κατάλληλων μέτρων αποκατάστασης. Στις περιπτώσεις που οι εν λόγω διαδικασίες δεν είναι ανεξάρτητες από την υπηρεσία στην οποία έχει ανατεθεί η λήψη της σχετικής διοικητικής απόφασης, τα Μέρη εξασφαλίζουν ότι η εκάστοτε διαδικασία όντως παρέχει δυνατότητα αντικειμενικής και αμερόληπτης επανεξέτασης.
 4. Μετά τις απαραίτητες διαβουλεύσεις μεταξύ των Μερών, το παρόν άρθρο τροποποιείται, όπως ενδείκνυται, έτσι ώστε να ενσωματωθούν στον παρόντα Τίτλο τα αποτελέσματα τυχόν διαπραγματεύσεων δυνάμει του άρθρου VI.4 της GATS ή άλλων παρόμοιων διαπραγματεύσεων που διεξάγονται σε άλλα πολυμερή όργανα στα οποία συμμετέχουν τα Μέρη, αφ’ ης στιγμής τεθούν σε ισχύ οι συνακόλουθες δεσμεύσεις.
 5. Εν αναμονή της ολοκλήρωσης των διαπραγματεύσεων δυνάμει του άρθρου VI.4 της GATS οι οποίες αναφέρονται στην παράγραφο 4, κανένα Μέρος δεν εφαρμόζει όρους σχετικά με την έκδοση αδειών και τα προσόντα, τις διαδικασίες και τα τεχνικά πρότυπα που να ακυρώνουν ή να αποδυναμώνουν τις συγκεκριμένες δεσμεύσεις που έχει αναλάβει κατά τρόπο ο οποίος:
 α)
 δεν συνάδει με τις προϋποθέσεις που καθορίζονται στο άρθρο VI:4 στοιχεία α), β) και γ) της GATS, και
 β)
 δεν ήταν λογικά αναμενόμενος από το εν λόγω Μέρος κατά τον χρόνο ανάληψης των συγκεκριμένων δεσμεύσεων.
 6. Προκειμένου να κριθεί κατά πόσον Μέρος συμμορφώνεται με τις υποχρεώσεις του βάσει της παραγράφου 5, λαμβάνονται υπόψη τα διεθνή πρότυπα σχετικών διεθνών οργανισμών (40), τα οποία εφαρμόζονται από το εν λόγω Μέρος.
 Τμήμα 2
 Υπηρεσίες πληροφορικής
 Άρθρο 132
 Μνημόνιο συναντίληψης για τις υπηρεσίες πληροφορικής
 Στον βαθμό που οι συναλλαγές με αντικείμενο υπηρεσίες πληροφορικής ελευθερώνονται δυνάμει των κεφαλαίων 2 (Εγκατάσταση), 3 (Διασυνοριακή παροχή υπηρεσιών) και 4 (Προσωρινή παρουσία φυσικών προσώπων για επιχειρηματικούς σκοπούς), τα Μέρη υιοθετούν το σύνολο του μνημονίου συναντίληψης που καθορίζεται στα ακόλουθα εδάφια:
 α)
 ο κωδικός CPC 84, που χρησιμοποιείται για την περιγραφή των υπηρεσιών πληροφορικής και συναφών υπηρεσιών, καλύπτει τις βασικές λειτουργίες που χρησιμοποιούνται για την παροχή όλων των υπηρεσιών πληροφορικής και συναφών υπηρεσιών: προγράμματα πληροφορικής που ορίζονται ως τα σύνολα εντολών που απαιτούνται για να λειτουργήσουν και να επικοινωνήσουν οι υπολογιστές (συμπεριλαμβανομένης της ανάπτυξης και της εφαρμογής τους), επεξεργασία και αποθήκευση δεδομένων και συναφείς υπηρεσίες, όπως π.χ. παροχή συμβουλών και υπηρεσίες κατάρτισης για το προσωπικό των πελατών. Οι τεχνολογικές εξελίξεις έχουν οδηγήσει στην αυξημένη προσφορά των εν λόγω υπηρεσιών


text:
με τη μορφή δέσμης ή πακέτου συναφών υπηρεσιών, που μπορούν να περιλαμβάνουν ορισμένες ή όλες αυτές τις βασικές λειτουργίες. Παραδείγματος χάριν, υπηρεσίες, όπως οι υπηρεσίες φιλοξενίας ιστοσελίδων και τομέων, οι υπηρεσίες άντλησης δεδομένων και οι τεχνολογίες πλέγματος υπολογιστών συνιστούν η καθεμία συνδυασμό των βασικών λειτουργιών υπηρεσιών πληροφορικής·
 β)
 οι υπηρεσίες πληροφορικής και οι συναφείς υπηρεσίες, ανεξάρτητα από το εάν παρέχονται μέσω δικτύου, συμπεριλαμβανομένου του Διαδικτύου, περιλαμβάνουν όλες τις υπηρεσίες που παρέχουν:
 (i)
 συμβουλές, στρατηγική, ανάλυση, σχεδιασμό, εξειδίκευση, μελέτη, ανάπτυξη, εγκατάσταση, εφαρμογή, ολοκλήρωση, δοκιμή, διόρθωση σφαλμάτων, επικαιροποίηση, υποστήριξη, τεχνική βοήθεια ή διαχείριση υπολογιστών ή συστημάτων υπολογιστών ή γι’ αυτά·
 (ii)
 προγράμματα πληροφορικής που ορίζονται ως τα σύνολα εντολών που απαιτούνται για να λειτουργούν και να επικοινωνούν οι υπολογιστές (στο εσωτερικό τους και μεταξύ τους), συν συμβουλές, στρατηγική, ανάλυση, σχεδιασμός, ειδίκευση, μελέτη, ανάπτυξη, εγκατάσταση, εφαρμογή, ολοκλήρωση, δοκιμή, διόρθωση σφαλμάτων, επικαιροποίηση, αναπροσαρμογή, συντήρηση, υποστήριξη, τεχνική βοήθεια, διαχείριση ή χρήση προγραμμάτων υπολογιστών ή για προγράμματα υπολογιστών·
 (iii)
 επεξεργασία δεδομένων, αποθήκευση δεδομένων, φιλοξενία δεδομένων ή υπηρεσίες βάσης δεδομένων·
 (iv)
 υπηρεσίες συντήρησης και επισκευής μηχανημάτων και εξοπλισμού γραφείου, συμπεριλαμβανομένων των ηλεκτρονικών υπολογιστών, ή
 (v)
 υπηρεσίες κατάρτισης για το προσωπικό πελατών σε σχέση με προγράμματα υπολογιστών, υπολογιστές ή συστήματα υπολογιστών, που δεν ταξινομούνται κάπου αλλού·
 γ)
 οι υπηρεσίες πληροφορικής και οι συναφείς υπηρεσίες καθιστούν εφικτή την παροχή άλλων υπηρεσιών (π.χ. τραπεζικών), τόσο με ηλεκτρονικά όσο και με άλλα μέσα. Ωστόσο, υπάρχει σημαντική διάκριση μεταξύ της υπηρεσίας διευκόλυνσης (π.χ. φιλοξενία ιστοσελίδων ή φιλοξενία εφαρμογών) και του περιεχομένου ή της βασικής υπηρεσίας που παρέχεται ηλεκτρονικά (π.χ. τραπεζικές εργασίες). Στις περιπτώσεις αυτές, η υπηρεσία περιεχομένου ή η βασική υπηρεσία δεν καλύπτεται από τον κωδικό CPC 84.
 Τμήμα 3
 Ταχυδρομεια και ταχυμεταφορες
 Άρθρο 133
 Πεδίο εφαρμογής
 Στο παρόν Τμήμα διατυπώνονται οι αρχές του κανονιστικού πλαισίου που διέπει όλες τις υπηρεσίες ταχυδρομείου και ταχυμεταφοράς για τις οποίες αναλαμβάνονται δεσμεύσεις σύμφωνα με τις διατάξεις των Κεφαλαίων 2 (Εγκατάσταση), 3 (Διασυνοριακή παροχή υπηρεσιών) και 4 (Προσωρινή παρουσία φυσικών προσώπων για επιχειρηματικούς σκοπούς).
 Άρθρο 134
 Ορισμοί
 Για τους σκοπούς του παρόντος Τμήματος και των Κεφαλαίων 2 (Εγκατάσταση), 3 (Διασυνοριακή παροχή υπηρεσιών) και 4 (Προσωρινή παρουσία φυσικών προσώπων για επιχειρηματικούς σκοπούς), νοούνται ως:
 —
 «ατομική άδεια», άδεια, παραχώρηση ή έγκριση οποιασδήποτε μορφής που χορηγείται σε μεμονωμένο πάροχο από κανονιστική αρχή και η οποία απαιτείται πριν από την παροχή μιας δεδομένης υπηρεσίας·, και
 —
 «καθολική υπηρεσία», η μόνιμη παροχή ταχυδρομικής υπηρεσίας συγκεκριμένης ποιότητας, σε όλα τα σημεία της επικράτειας Μέρους σε τιμές προσιτές για όλους τους χρήστες.
 Άρθρο 135
 Πρόληψη αντιανταγωνιστικών πρακτικών στον τομέα των ταχυδρομείων και των ταχυμεταφορών
 Σύμφωνα με τις διατάξεις του Τίτλου VIII (Ανταγωνισμός), έκαστο Μέρος θεσπίζει ή διατηρεί σε ισχύ ενδεδειγμένα μέτρα με σκοπό να αποτρέπονται οι πάροχοι, οι οποίοι, ατομικά ή από κοινού, έχουν τη δυνατότητα να επηρεάσουν σε σημαντικό βαθμό τους όρους συμμετοχής (όσον αφορά την τιμή και την προσφορά) στη σχετική αγορά για υπηρεσίες ταχυδρομείου ή ταχυμεταφοράς ως αποτέλεσμα της χρησιμοποίησης της θέσης τους στην αγορά, από την άσκηση ή τη συνέχιση της άσκησης πρακτικών που είναι αντίθετες προς τον ανταγωνισμό.
 Άρθρο 136
 Καθολική υπηρεσία
 Έκαστο Μέρος έχει το δικαίωμα


text:
να καθορίζει το είδος της υποχρέωσης παροχής καθολικής υπηρεσίας που επιθυμεί να θεσπίσει ή να διατηρήσει σε ισχύ. Μια τέτοια υποχρέωση καθ’ εαυτή δεν θεωρείται ότι βλάπτει τον ανταγωνισμό, υπό τον όρο ότι εκτελείται κατά τρόπο διαφανή, απαλλαγμένο από διακριτική μεταχείριση και ανταγωνιστικά ουδέτερο και συγχρόνως δεν είναι περισσότερο επαχθής από όσο απαιτείται για το είδος της καθολικής υπηρεσίας που καθορίζεται από το εκάστοτε Μέρος.
 Άρθρο 137
 Ατομικές άδειες
 1. Κάθε Μέρος απαιτεί ατομική άδεια μόνο για τις υπηρεσίες που εμπίπτουν στη σφαίρα της καθολικής υπηρεσίας (41).
 2. Οσάκις ένα Μέρος απαιτεί την κατοχή ατομικής άδειας, δημοσιοποιούνται τα ακόλουθα στοιχεία:
 α)
 όλα τα κριτήρια αδειοδότησης και η χρονική περίοδος που απαιτείται κανονικά για την έκδοση απόφασης σχετικά με μια αίτηση χορήγησης άδειας, και
 β)
 οι όροι και οι προϋποθέσεις των ατομικών αδειών.
 3. Σε περίπτωση που Μέρος απορρίπτει μια αίτηση χορήγησης ατομικής άδειας, το εν λόγω Μέρος, εφόσον του ζητηθεί, ενημερώνει τον αιτούντα για τους λόγους της απόρριψης. Έκαστο Μέρος θεσπίζει ή διατηρεί σε ισχύ διαδικασία δευτεροβάθμιας κρίσης ή επανεξέτασης, αναλόγως της περιπτώσεως, ενώπιον ανεξάρτητου οργάνου (42). Κάθε τέτοια διαδικασία είναι διαφανής, δεν εισάγει διακρίσεις και βασίζεται σε αντικειμενικά κριτήρια.
 Άρθρο 138
 Ανεξαρτησία των ρυθμιστικών φορέων
 Οι ρυθμιστικοί φορείς είναι νομικά διακριτοί από οποιονδήποτε πάροχο υπηρεσιών ταχυδρομείου ή ταχυμεταφοράς και να μην είναι υπόλογοι σε αυτούς. Οι αποφάσεις των ρυθμιστικών φορέων και οι διαδικασίες που αυτοί εφαρμόζουν είναι αμερόληπτες έναντι όλων όσοι συμμετέχουν στην αγορά.
 Τμήμα 4
 Τηλεπικοινωνιακές υπηρεσίες
 Άρθρο 139
 Πεδίο εφαρμογής
 Στο παρόν Τμήμα διατυπώνονται οι αρχές του κανονιστικού πλαισίου που διέπει τις υπηρεσίες τηλεπικοινωνιών, με εξαίρεση τη ραδιοτηλεοπτική εκπομπή (43), για τις οποίες αναλαμβάνονται δεσμεύσεις σύμφωνα με τις διατάξεις των Κεφαλαίων 2 (Εγκατάσταση), 3 (Διασυνοριακή παροχή υπηρεσιών) και 4 (Προσωρινή παρουσία φυσικών προσώπων για επιχειρηματικούς σκοπούς) (44)
 (45).
 Άρθρο 140
 Ορισμοί
 Για τους σκοπούς του παρόντος Τμήματος, νοούνται ως:
 —
 «βασικές τηλεπικοινωνιακές εγκαταστάσεις», οι εγκαταστάσεις δημοσίου δικτύου και υπηρεσίας μεταφοράς τηλεπικοινωνιών (46), οι οποίες:
 α)
 παρέχονται αποκλειστικά ή κυρίως από έναν και μόνο πάροχο ή από περιορισμένο αριθμό παρόχων, και
 β)
 δεν είναι εφικτό να αντικατασταθούν από οικονομική ή τεχνική άποψη για την παροχή υπηρεσίας·
 —
 «διασύνδεση», η σύνδεση με παρόχους που παρέχουν δημόσια δίκτυα ή υπηρεσίες μεταφοράς τηλεπικοινωνιών (47), ώστε να επιτρέπεται στους χρήστες ενός παρόχου να επικοινωνούν με τους χρήστες κάποιου άλλου παρόχου και να έχουν πρόσβαση σε υπηρεσίες που παρέχει άλλος πάροχος·
 —
 «κύριος πάροχος», πάροχος στον τομέα των τηλεπικοινωνιών ο οποίος έχει την ικανότητα να επηρεάζει σε σημαντικό βαθμό τους όρους συμμετοχής (όσον αφορά την τιμή και την παροχή) στη σχετική αγορά τηλεπικοινωνιακών υπηρεσιών ως αποτέλεσμα του ελέγχου βασικών εγκαταστάσεων ή της χρησιμοποίησης της θέσης του στην αγορά·
 —
 «ρυθμιστική αρχή», ο φορέας ή οι φορείς στον τομέα των τηλεπικοινωνιακών που είναι επιφορτισμένοι με την κανονιστική ρύθμιση των τηλεπικοινωνιών κατά την έννοια του παρόντος τμήματος, και
 —
 «τηλεπικοινωνιακές υπηρεσίες», όλες οι υπηρεσίες που συνίστανται στη διαβίβαση και λήψη ηλεκτρομαγνητικών σημάτων και δεν καλύπτουν την οικονομική δραστηριότητα που συνίσταται στην παροχή περιεχομένου η οποία απαιτεί τηλεπικοινωνίες για τη μεταφορά του.
 Άρθρο 141
 Ανταγωνιστικές διασφαλίσεις


text:
έναντι κύριων παρόχων
 Σύμφωνα με τις διατάξεις του Τίτλου VIII (Ανταγωνισμός), έκαστο Μέρος θεσπίζει ή διατηρεί σε ισχύ ενδεδειγμένα μέτρα με σκοπό να αποτρέπονται οι πάροχοι οι οποίοι, ατομικά ή από κοινού, αποτελούν κύριο πάροχο από την άσκηση ή τη συνέχιση της άσκησης αντιανταγωνιστικών πρακτικών. Οι εν λόγω αντιανταγωνιστικές πρακτικές περιλαμβάνουν κυρίως:
 α)
 τις αντιανταγωνιστικές διεπιδοτήσεις και τη συρρίκνωση περιθωρίου (48)·
 β)
 τη χρήση πληροφοριών που έχουν αποσπασθεί από ανταγωνιστές με αντιανταγωνιστικά αποτελέσματα, και
 γ)
 την μη έγκαιρη διάθεση σε άλλους παρόχους υπηρεσιών πληροφοριών τεχνικού χαρακτήρα για βασικές εγκαταστάσεις και πληροφοριών εμπορικού χαρακτήρα που είναι απαραίτητες για την παροχή υπηρεσιών.
 Άρθρο 142 (49):
 Πρόσθετες υποχρεώσεις των κύριων παρόχων
 1. Σύμφωνα με την αντίστοιχη εγχώρια νομοθεσία και τις διαδικασίες που θεσπίζει έκαστο Μέρος, η ρυθμιστική αρχή εκάστου Μέρους επιβάλλει, οσάκις ενδείκνυται, στους κύριους παρόχους:
 α)
 υποχρεώσεις για το θέμα της διαφάνειας σε σχέση με τη διασύνδεση και/ή την πρόσβαση. Όταν ένας κύριος πάροχος υπέχει υποχρεώσεις μη άσκησης διακρίσεων κατά τα προβλεπόμενα στο στοιχείο β), η ρυθμιστική αρχή δύναται να απαιτήσει από αυτόν να δημοσιεύσει προσφορά αναφοράς αρκούντως αδεσμοποίητη, ώστε να διασφαλίζεται ότι οι πάροχοι δεν καλούνται να πληρώσουν για εγκαταστάσεις μη αναγκαίες για τη ζητούμενη υπηρεσία. Η εν λόγω προσφορά αναφοράς περιλαμβάνει επίσης περιγραφή των σχετικών προσφερόμενων υπηρεσιών, με αναλυτική παρουσίαση των επιμέρους στοιχείων που τις απαρτίζουν σε συνάρτηση με τις ανάγκες της αγοράς, καθώς και των σχετικών όρων και προϋποθέσεων, συμπεριλαμβανομένων των τιμών·
 β)
 υποχρεώσεις για το θέμα της μη άσκησης διακρίσεων σε σχέση με τη διασύνδεση και/ή την πρόσβαση:
 (i)
 για να διασφαλίζεται ότι οι κύριοι πάροχοι στην επικράτεια του οικείου Μέρους εφαρμόζουν ισοδύναμους όρους σε ανάλογες περιπτώσεις έναντι των παρόχων τηλεπικοινωνιακών υπηρεσιών άλλου Μέρους που παρέχουν ανάλογες υπηρεσίες, και
 (ii)
 για την παροχή υπηρεσιών και πληροφοριών σε άλλους παρόχους υπό τους ίδιους όρους και με τις ίδιες προδιαγραφές ποιότητας που ισχύουν για την παροχή και των δικών τους υπηρεσιών, ή για τις υπηρεσίες των θυγατρικών ή των εταίρων τους·
 γ)
 υποχρεώσεις σχετικά με την ανάκτηση κόστους και τους ελέγχους των τιμών, που περιλαμβάνουν υποχρέωση κοστοστρέφειας των τιμών και υποχρέωση που αφορά συστήματα κοστολόγησης για την παροχή ειδικών τύπων διασύνδεσης και/ή πρόσβασης, και
 δ)
 υποχρεώσεις σε σχέση με την ικανοποίηση εύλογων αιτήσεων των παρόχων άλλου Μέρους για πρόσβαση και χρήση ειδικών στοιχείων του δικτύου και συναφών ευκολιών, μεταξύ άλλων σε περιπτώσεις στις οποίες η ρυθμιστική αρχή κρίνει ότι η άρνηση πρόσβασης ή οι μη εύλογοι όροι και προϋποθέσεις με ανάλογο αποτέλεσμα δυσχεραίνουν τη δημιουργία διατηρήσιμης ανταγωνιστικής αγοράς σε επίπεδο λιανικού εμπορίου ή ότι δεν θα ήταν προς το συμφέρον των τελικών χρηστών.
 2. Κατ’ εφαρμογή της παραγράφου 1 στοιχείο δ), είναι δυνατό να απαιτηθούν από τους κύριους παρόχους, μεταξύ άλλων, τα εξής:
 α)
 η παροχή σε τρίτους πρόσβασης σε καθορισμένα στοιχεία ή/και εγκαταστάσεις του δικτύου·
 β)
 η καλόπιστη διαπραγμάτευση με επιχειρήσεις που ζητούν πρόσβαση·
 γ)
 η παροχή συγκεκριμένων υπηρεσιών χονδρικώς για μεταπώληση από τρίτους·
 δ)
 η παροχή πρόσβασης σε τεχνικές διεπαφές, πρωτόκολλα ή τεχνολογίες καίριας σημασίας, τα οποία είναι εντελώς αναγκαία για τη διαλειτουργικότητα των δικτύων και επιτρέπουν, κατόπιν


text:
αιτήσεως, τη διασύνδεση σε επιπλέον σημεία εκτός των τερματικών σημείων του δικτύου τα οποία προσφέρονται στην πλειονότητα των χρηστών, έναντι της καταβολής τελών που αντικατοπτρίζουν το κόστος κατασκευής των αναγκαίων πρόσθετων εγκαταστάσεων·
 ε)
 η πρόβλεψη συνεγκατάστασης ή άλλων μορφών από κοινού χρήσης εγκαταστάσεων, συμπεριλαμβανομένων αγωγών, κτιρίων ή ιστών·
 στ)
 η παροχή συγκεκριμένων υπηρεσιών που είναι αναγκαίες για τη διασφάλιση της διαλειτουργικότητας διατερματικών υπηρεσιών που παρέχονται σε χρήστες, συμπεριλαμβανομένων των εγκαταστάσεων για υπηρεσίες ευφυών δικτύων ή περιαγωγής σε κινητά δίκτυα, και
 ζ)
 η διασύνδεση δικτύων ή εγκαταστάσεων δικτύου.
 Άρθρο 143
 Ρυθμιστικές αρχές
 1. Οι ρυθμιστικές αρχές για τις τηλεπικοινωνιακές υπηρεσίες είναι νομικά διακριτές και δεν εξαρτώνται λειτουργικά από κανέναν πάροχο τηλεπικοινωνιακών υπηρεσιών.
 2. Η ρυθμιστική αρχή εξουσιοδοτείται επαρκώς για την κανονιστική ρύθμιση του τομέα. Τα καθήκοντα που αναλαμβάνει η ρυθμιστική αρχή δημοσιοποιούνται σε εύκολα προσβάσιμη και σαφή μορφή, ιδίως όταν τα καθήκοντα αυτά ανατίθενται σε περισσότερους από έναν φορείς.
 3. Οι αποφάσεις των ρυθμιστικών αρχών και οι διαδικασίες που αυτές εφαρμόζουν είναι διαφανείς και αμερόληπτες έναντι όλων όσοι συμμετέχουν στην αγορά.
 4. Κάθε πάροχος ο οποίος θίγεται από απόφαση ρυθμιστικής αρχής της Κολομβίας έχει το δικαίωμα να προσφεύγει κατά της απόφασης ή να ζητεί την επανεξέτασή της, αναλόγως της περιπτώσεως, ενώπιον ανεξάρτητου οργάνου της εν λόγω ρυθμιστικής αρχής.
 5. Κάθε πάροχος ο οποίος θίγεται από απόφαση ρυθμιστικής αρχής του Περού ή της ΕΕ έχει το δικαίωμα να προσφεύγει κατά της απόφασης ενώπιον δευτεροβάθμιου οργάνου το οποίο είναι ανεξάρτητο από τους εμπλεκομένους και είναι δυνατό να έχει δικαιοδοτικό ή μη χαρακτήρα.
 6. Εάν το όργανο προσφυγής δεν έχει δικαιοδοτικό χαρακτήρα, αιτιολογεί πάντοτε εγγράφως τις αποφάσεις του και οι αποφάσεις του υπόκεινται σε αναθεώρηση από αμερόληπτη και ανεξάρτητη δικαστική αρχή. Οι αποφάσεις που εκδίδονται από αναθεωρητικά ή δευτεροβάθμια όργανα Μέρους, αναλόγως της περιπτώσεως, εκτελούνται στην πράξη.
 Άρθρο 144
 Άδεια παροχής τηλεπικοινωνιακών υπηρεσιών
 1. Τα Μέρη καταβάλλουν προσπάθεια για την εφαρμογή απλουστευμένων διαδικασιών για τη χορήγηση αδειών παροχής τηλεπικοινωνιακών υπηρεσιών.
 2. Σύμφωνα με την εγχώρια νομοθεσία εκάστου Μέρους, είναι δυνατόν να απαιτείται άδεια (50) προκειμένου να διευθετούνται ζητήματα χορήγησης αριθμών και συχνοτήτων. Οι όροι και οι προϋποθέσεις για την άδεια αυτή δημοσιοποιούνται.
 3. Όταν απαιτείται άδεια:
 α)
 δημοσιοποιούνται όλα τα κριτήρια αδειοδότησης και η εύλογη χρονική περίοδος που απαιτείται κανονικά για τη λήψη απόφασης σχετικά με την αίτηση χορήγησης άδειας·
 β)
 οι λόγοι για την άρνηση χορήγησης άδειας γνωστοποιούνται στον αιτούντα εγγράφως κατόπιν σχετικού αιτήματος·
 γ)
 σε περίπτωση αδικαιολόγητης απόρριψης αίτησης χορήγησης άδειας, ο αιτών πρέπει να μπορεί να ζητήσει την επανεξέταση της απόφασης και/ή να ασκήσει προσφυγή κατ’ αυτής σύμφωνα με την εγχώρια νομοθεσία του οικείου Μέρους·
 δ)
 τα τέλη αδειοδότησης που απαιτούνται από Μέρος για τη χορήγηση άδειας δεν υπερβαίνουν τις διοικητικές δαπάνες που κανονικά προκύπτουν στο πλαίσιο της διαχείρισης, του ελέγχου και της εκτέλεσης της εφαρμοστέας άδειας (51).
 Άρθρο 145
 Διασύνδεση
 1. Έκαστο Μέρος διασφαλίζει ότι κάθε πάροχος που έχει λάβει άδεια για να παρέχει τηλεπικοινωνιακές υπηρεσίες στο έδαφός του, έχει το δικαίωμα να διαπραγματεύεται τη διασύνδεση με άλλους παρόχους δημόσια διαθέσιμων δικτύων και υπηρεσιών τηλεπικοινωνιών. Η διασύνδεση θα πρέπει, καταρχήν,


text:
να συμφωνείται με βάση εμπορικές διαπραγματεύσεις μεταξύ των ενδιαφερόμενων παρόχων.
 2. Οι ρυθμιστικές αρχές εκάστου Μέρους απαιτούν από τους παρόχους που αποκτούν πληροφορίες από άλλους παρόχους στο πλαίσιο της διαδικασίας διαπραγμάτευσης των ρυθμίσεων διασύνδεσης να χρησιμοποιούν τις πληροφορίες αυτές αποκλειστικά και μόνο για τον σκοπό για τον οποίο παρασχέθηκαν και να σέβονται οπωσδήποτε το απόρρητο των πληροφοριών που διαβιβάζονται ή αποθηκεύονται.
 3. Η διασύνδεση με κύριο πάροχο υπηρεσιών διασφαλίζεται σε οποιοδήποτε τεχνικά εφικτό σημείο του δικτύου. Η διασύνδεση αυτή πραγματοποιείται:
 α)
 υπό όρους και προϋποθέσεις (συμπεριλαμβανομένων των τεχνικών προτύπων και προδιαγραφών) και τιμές που δεν συνιστούν διακριτική μεταχείριση, και με βαθμό ποιότητας όχι ολιγότερο ευνοϊκό από αυτόν που προβλέπεται για παρόμοιες υπηρεσίες του ίδιου του κύριου παρόχου ή για παρόμοιες υπηρεσίες μη συνδεδεμένων παρόχων υπηρεσιών ή για τις θυγατρικές ή άλλες συνδεδεμένες εταιρείες του·
 β)
 εγκαίρως, υπό όρους, προϋποθέσεις (συμπεριλαμβανομένων των τεχνικών προτύπων και προδιαγραφών) και με βασισμένες στο κόστος τιμές, οι οποίες είναι διαφανείς, εύλογες και λαμβάνουν υπόψη την οικονομική σκοπιμότητα και είναι επαρκώς αποδεσμοποιημένα, ώστε ο εκάστοτε πάροχος να μην χρειάζεται να πληρώσει για στοιχεία ή εγκαταστάσεις του δικτύου που δεν απαιτούνται για την παρεχόμενη υπηρεσία·, και
 γ)
 κατόπιν αιτήματος, σε σημεία επιπλέον των σημείων απόληξης του δικτύου στα οποία έχει πρόσβαση η πλειονότητα των χρηστών, έναντι της καταβολής τελών που αντανακλούν το κόστος κατασκευής των αναγκαίων συμπληρωματικών εγκαταστάσεων.
 4. Έκαστο Μέρος μεριμνά για τη δημοσιοποίηση των διαδικασιών που εφαρμόζονται για τη διασύνδεση με κύριο πάροχο.
 5. Έκαστο Μέρος απαιτεί από τους κύριους παρόχους να δημοσιοποιούν είτε τις συμφωνίες διασύνδεσής τους είτε τις προσφορές διασύνδεσης αναφοράς τους.
 6. Έκαστο Μέρος διασφαλίζει ότι κάθε πάροχος υπηρεσιών που ζητά διασύνδεση με κύριο πάροχο μπορεί να προσφεύγει, είτε ανά πάσα στιγμή είτε εντός εύλογης προθεσμίας που έχει δημοσιοποιηθεί, σε ανεξάρτητο εγχώριο φορέα, ο οποίος μπορεί να είναι ρυθμιστική αρχή κατά την έννοια του άρθρου 143, για την επίλυση διαφορών όσον αφορά τους κατάλληλους όρους, προϋποθέσεις και τιμές διασύνδεσης εντός εύλογου χρονικού διαστήματος.
 Άρθρο 146
 Πόροι εν ανεπαρκεία
 Έκαστο Μέρος διασφαλίζει ότι οι διαδικασίες που διέπουν την κατανομή και τη χρήση πόρων εν ανεπαρκεία, συμπεριλαμβανομένων των συχνοτήτων, των αριθμών και των δικαιωμάτων διέλευσης, εφαρμόζονται με αντικειμενικό, έγκαιρο και διαφανή τρόπο και χωρίς διακρίσεις. Η τρέχουσα κατάσταση όσον αφορά τις εκχωρημένες ζώνες συχνοτήτων δημοσιοποιείται, αλλά δεν απαιτούνται λεπτομερή στοιχεία ταυτοποίησης των συχνοτήτων που έχουν εκχωρηθεί για ειδική χρήση από το κράτος.
 Άρθρο 147
 Καθολική υπηρεσία
 1. Έκαστο Μέρος έχει το δικαίωμα να καθορίζει το είδος των υποχρεώσεων παροχής καθολικής υπηρεσίας που επιθυμεί να θεσπίσει ή να διατηρήσει σε ισχύ.
 2. Αυτές καθεαυτές οι υποχρεώσεις οι οποίες αναφέρονται στην παράγραφο 1 δεν θεωρείται ότι βλάπτουν τον ανταγωνισμό, υπό τον όρο ότι εκτελούνται κατά τρόπο διαφανή, αντικειμενικό και απαλλαγμένο από διακριτική μεταχείριση. Οι υποχρεώσεις αυτές εκτελούνται επίσης με ουδέτερο τρόπο όσον αφορά τον ανταγωνισμό και δεν είναι περισσότερο επαχθείς απ’ όσο απαιτείται για το είδος της καθολικής υπηρεσίας που καθορίζεται από έκαστο Μέρος.
 3. Όλοι οι πάροχοι θα πρέπει να είναι επιλέξιμοι για την παροχή καθολικής υπηρεσίας και κανείς εξ αυτών να μην αποκλείεται εκ


text:
προοιμίου από αυτή. Ο καθορισμός του παρόχου πραγματοποιείται μέσω αποτελεσματικής, διαφανούς και επί ίσοις όροις διαδικασίας, σύμφωνα με την εγχώρια νομοθεσία εκάστου Μέρους.
 Άρθρο 148
 Τηλεφωνικοί κατάλογοι
 Κάθε Μέρος εξασφαλίζει ότι:
 α)
 διατίθενται στους χρήστες πλήρεις κατάλογοι των συνδρομητών σταθερής τηλεφωνίας σε εγκεκριμένη από την εθνική ρυθμιστική αρχή μορφή, είτε έντυποι είτε ηλεκτρονικοί, ή σε αμφότερες τις μορφές· οι κατάλογοι ενημερώνονται τακτικά, και τουλάχιστον μία φορά ετησίως, και
 β)
 οι οργανισμοί που παρέχουν τις υπηρεσίες που αναφέρονται στο στοιχείο α) εφαρμόζουν την αρχή της απαγόρευσης των διακρίσεων όσον αφορά την επεξεργασία των πληροφοριών που τους έχουν παρασχεθεί από άλλους οργανισμούς.
 Άρθρο 149
 Εμπιστευτικότητα των πληροφοριών
 Έκαστο Μέρος κατοχυρώνει την εμπιστευτικότητα των τηλεπικοινωνιών και των συναφών δεδομένων κίνησης, μέσω κοινόχρηστων δικτύων και υπηρεσιών τηλεπικοινωνιών, χωρίς να περιστέλλει τις συναλλαγές στον τομέα των υπηρεσιών.
 Άρθρο 150
 Διαφορές μεταξύ παρόχων
 1. Σε περίπτωση διαφοράς που ανακύπτει μεταξύ παρόχων δικτύων ή υπηρεσιών τηλεπικοινωνιών σε σχέση με δικαιώματα και υποχρεώσεις που καθορίζονται στο παρόν Τμήμα, η ρυθμιστική αρχή του οικείου Μέρους εκδίδει, κατόπιν αιτήσεως ενός εκ των εμπλεκομένων στη διαφορά, δεσμευτική απόφαση για την επίλυση της διαφοράς, το ταχύτερο δυνατό.
 2. Οσάκις η διαφορά αφορά τη διασυνοριακή παροχή υπηρεσιών, οι ρυθμιστικές αρχές των οικείων Μερών συντονίζουν τις προσπάθειές τους προκειμένου να επιτευχθεί η επίλυση της διαφοράς.
 Τμήμα 5
 Χρηματοπιστωτικές υπηρεσίες
 Άρθρο 151
 Πεδίο εφαρμογής
 Στο παρόν Τμήμα διατυπώνονται οι αρχές του κανονιστικού πλαισίου που διέπει όλες τις χρηματοπιστωτικές υπηρεσίες για τις οποίες αναλαμβάνονται δεσμεύσεις σύμφωνα με τις διατάξεις των Κεφαλαίων 2 (Εγκατάσταση), 3 (Διασυνοριακή παροχή υπηρεσιών) και 4 (Προσωρινή παρουσία φυσικών προσώπων για επιχειρηματικούς σκοπούς)του παρόντος Τίτλου. Το παρόν Τμήμα εφαρμόζεται σε μέτρα που επηρεάζουν την παροχή χρηματοπιστωτικών υπηρεσιών (52).
 Άρθρο 152
 Ορισμοί
 Για τους σκοπούς του παρόντος Κεφαλαίου και των Κεφαλαίων 2 (Εγκατάσταση), 3 (Διασυνοριακή παροχή υπηρεσιών) και 4 (Προσωρινή παρουσία φυσικών προσώπων για επιχειρηματικούς σκοπούς) του παρόντος Τίτλου, νοούνται ως:
 —
 «χρηματοπιστωτική υπηρεσία», οποιαδήποτε υπηρεσία χρηματοπιστωτικής φύσεως που προσφέρεται από φορέα παροχής χρηματοπιστωτικών υπηρεσιών Μέρους. Στις χρηματοπιστωτικές υπηρεσίες περιλαμβάνονται όλες οι ασφαλιστικές και οι συναφείς με ασφαλίσεις υπηρεσίες, καθώς και όλες οι τραπεζικές και λοιπές χρηματοπιστωτικές υπηρεσίες (εκτός των ασφαλιστικών). Στις χρηματοπιστωτικές υπηρεσίες περιλαμβάνονται οι ακόλουθες δραστηριότητες:
 α)
 υπηρεσίες ασφάλισης και συναφείς με την ασφάλιση υπηρεσίες:
 (i)
 άμεση ασφάλιση (συμπεριλαμβανομένης της συνασφάλισης):
 A)
 ζωής·
 B)
 εκτός των ασφαλίσεων ζωής·
 (ii)
 αντασφάλιση και επανεκχώρηση·
 (iii)
 ασφαλιστική διαμεσολάβηση, όπως υπηρεσίες μεσιτείας και πρακτόρευσης· και
 (iv)
 επικουρικές ασφαλιστικές υπηρεσίες, όπως παροχή συμβουλών, αναλογιστικές μελέτες, εκτίμηση κινδύνου και διακανονισμός απαιτήσεων·
 β)
 τραπεζικές και λοιπές χρηματοπιστωτικές υπηρεσίες (εκτός των ασφαλίσεων):
 (i)
 αποδοχή καταθέσεων και άλλων ανταποδόσιμων ποσών από το κοινό·
 (ii)
 κάθε μορφής δανειοδότηση, συμπεριλαμβανομένης της καταναλωτικής πίστης, των ενυπόθηκων πιστώσεων, της διαχείρισης επιχειρηματικών απαιτήσεων και της χρηματοδότησης εμπορικών συναλλαγών·
 (iii)
 χρηματοδοτική μίσθωση·
 (iv)
 όλες οι υπηρεσίες πληρωμής και μεταβίβασης χρημάτων, συμπεριλαμβανομένων των πιστωτικών και χρεωστικών καρτών και των ταξιδιωτικών και τραπεζικών επιταγών·
 (v)
 εγγυήσεις και αναλήψεις υποχρεώσεων·
 (vi)
 συναλλαγές για ίδιο λογαριασμό ή για λογαριασμό πελατών, είτε στο χρηματιστήριο είτε σε εξωχρηματιστηριακές αγορές, ή με άλλο τρόπο, σε σχέση με τα εξής:
 (A)
 τίτλους χρηματαγοράς (συμπεριλαμβανομένων των


text:
επιταγών, των συναλλαγματικών, των πιστοποιητικών καταθέσεων)·
 (B)
 συνάλλαγμα·
 (Γ)
 παράγωγα προϊόντα, συμπεριλαμβανομένων, μεταξύ άλλων, των προθεσμιακών συμβολαίων και των συμβολαίων με δικαίωμα προαίρεσης·
 (Δ)
 μέσα που στηρίζονται σε συναλλαγματικές ισοτιμίες και επιτόκια, συμπεριλαμβανομένων προϊόντων, όπως οι συμφωνίες ανταλλαγής και οι προθεσμιακές συμφωνίες επιτοκίου·
 (Ε)
 μεταβιβάσιμες κινητές αξίες, και
 (ΣΤ)
 άλλους διαπραγματεύσιμους τίτλους και χρηματοοικονομικά στοιχεία ενεργητικού, συμπεριλαμβανομένων των ράβδων χρυσού ή αργύρου·
 (vii)
 συμμετοχή στην έκδοση κάθε είδους χρεογράφων, συμπεριλαμβανομένων της αναδοχής, της έκδοσης και της πρακτόρευσης (είτε σε δημόσιο είτε σε ιδιωτικό επίπεδο) και παροχή υπηρεσιών σχετικών με τέτοιου είδους εκδόσεις·
 (viii)
 χρηματομεσιτεία·
 (ix)
 διαχείριση περιουσιακών στοιχείων, όπως διαχείριση ρευστών ή χαρτοφυλακίου, διαχείριση συλλογικών επενδύσεων κάθε είδους, διαχείριση συνταξιοδοτικών ταμείων, υπηρεσίες παρακαταθηκών και καταθέσεων υπό εποπτεία·
 (x)
 υπηρεσίες εκκαθάρισης και συμψηφισμού για χρηματοπιστωτικά περιουσιακά στοιχεία, συμπεριλαμβανομένων των κινητών αξιών, των παράγωγων προϊόντων και άλλων διαπραγματεύσιμων μέσων·
 (xi)
 παροχή και μεταφορά χρηματοπιστωτικών πληροφοριών και επεξεργασία χρηματοπιστωτικών δεδομένων και συναφές λογισμικό, και
 (xii)
 υπηρεσίες παροχής συμβουλών, διαμεσολάβησης και άλλες επικουρικές χρηματοπιστωτικές υπηρεσίες σχετικές με το σύνολο των δραστηριοτήτων που αναφέρονται στα στοιχεία (i) έως (xi), συμπεριλαμβανομένων της αξιολόγησης και της ανάλυσης της πιστοληπτικής ικανότητας, της έρευνας και των συμβουλών για επενδύσεις και συγκρότηση χαρτοφυλακίων, της παροχής συμβουλών για εξαγορές, καθώς και για αναδιάρθρωση και στρατηγική επιχειρήσεων·
 —
 «πάροχος χρηματοπιστωτικών υπηρεσιών», κάθε φυσικό ή νομικό πρόσωπο Μέρους που ενδιαφέρεται να παράσχει ή παρέχει χρηματοπιστωτικές υπηρεσίες· Ο όρος «πάροχος χρηματοπιστωτικών υπηρεσιών» δεν περιλαμβάνει τις δημόσιες οντότητες·
 —
 «νέες χρηματοπιστωτικές υπηρεσίες», οι υπηρεσίες χρηματοπιστωτικού χαρακτήρα, συμπεριλαμβανομένων των υπηρεσιών που έχουν σχέση με υφιστάμενα και νέα προϊόντα ή με τον τρόπο παράδοσης ενός προϊόντος, οι οποίες δεν παρέχονται από κανέναν φορέα παροχής χρηματοπιστωτικών υπηρεσιών στο έδαφος Μέρους, παρέχονται όμως στο έδαφος άλλου Μέρους·
 —
 ως «δημόσια οντότητα» νοείται:
 α)
 η κρατική αρχή, κεντρική τράπεζα ή νομισματική αρχή Μέρους, ή οντότητα που ανήκει ή ελέγχεται από Μέρος, η οποία έχει επιφορτισθεί κυρίως με την εκτέλεση κρατικών λειτουργιών ή δραστηριοτήτων για τις ανάγκες του κράτους, μη συμπεριλαμβανομένων των οντοτήτων που ασχολούνται κυρίως με την παροχή χρηματοπιστωτικών υπηρεσιών σε εμπορική βάση, ή
 β)
 ιδιωτική οντότητα επιφορτισμένη με λειτουργίες οι οποίες κανονικά εκτελούνται από κεντρική τράπεζα ή νομισματική αρχή, όταν ασκεί αυτές τις λειτουργίες·
 —
 «αυτορρυθμιζόμενος οργανισμός», κάθε μη κυβερνητικός οργανισμός, συμπεριλαμβανομένων των χρηματιστηρίων και των αγορών κινητών αξιών και προθεσμιακών συμβολαίων, των οργανισμών συμψηφισμού τίτλων και οποιουδήποτε άλλου οργανισμού ή ένωσης που ασκεί ίδια ή κατ’ εξουσιοδότηση ρυθμιστικά ή εποπτικά καθήκοντα επί των παρόχων χρηματοπιστωτικών υπηρεσιών· για λόγους σαφήνειας, ένας αυτορρυθμιζόμενος οργανισμός δεν θεωρείται ορισθέν μονοπώλιο κατά την έννοια του Τίτλου VIII (Ανταγωνισμός)·
 —
 οι «υπηρεσίες που παρέχονται στο πλαίσιο της άσκησης κρατικής εξουσίας» κατά την έννοια του άρθρου 108 περιλαμβάνουν επίσης:
 α)
 δραστηριότητες που ασκούνται από κεντρική τράπεζα ή νομισματική αρχή ή από οποιανδήποτε άλλη οντότητα του δημόσιου τομέα κατά την εφαρμογή νομισματικών ή συναλλαγματικών πολιτικών·
 β)
 δραστηριότητες που εντάσσονται σε θεσμοθετημένο σύστημα κοινωνικής ασφάλισης ή στο πλαίσιο κρατικών συνταξιοδοτικών καθεστώτων, και
 γ)
 άλλες δραστηριότητες που ασκούνται από δημόσια οντότητα για λογαριασμό ή με την εγγύηση του κράτους ή με τη χρήση κρατικών χρηματοδοτικών πόρων·
 για τους


text:
σκοπούς του ορισμού των «υπηρεσιών που παρέχονται στο πλαίσιο της άσκησης κρατικής εξουσίας» σύμφωνα με το άρθρο 108, σε περίπτωση που Μέρος επιτρέπει την άσκηση οποιασδήποτε από τις δραστηριότητες που αναφέρονται στα στοιχεία β) ή γ) από τους ημεδαπούς παρόχους χρηματοπιστωτικών υπηρεσιών σε συναγωνισμό προς δημόσια οντότητα ή πάροχο χρηματοπιστωτικών υπηρεσιών, ο ορισμός των «υπηρεσιών» σύμφωνα με το άρθρο 108 καλύπτει επίσης τις δραστηριότητες αυτές.
 Άρθρο 153
 Συστήματα συμψηφισμού και πληρωμών
 1. Υπό τους όρους και τις προϋποθέσεις στις οποίες υπόκειται η χορήγηση εθνικής μεταχείρισης, έκαστο Μέρος παρέχει στους φορείς παροχής χρηματοπιστωτικών υπηρεσιών άλλου Μέρους που είναι εγκατεστημένοι στο έδαφός του, πρόσβαση στα συστήματα πληρωμών και συμψηφισμού που τελούν υπό τη διαχείριση δημόσιων οντοτήτων, καθώς και στους κρατικούς μηχανισμούς χρηματοδότησης και επαναχρηματοδότησης που είναι διαθέσιμοι στο πλαίσιο των συνήθων εμπορικών πράξεων. Η παρούσα παράγραφος δεν έχει σκοπό να παράσχει πρόσβαση στους μηχανισμούς δανεισμού έσχατης ανάγκης των Μερών.
 2. Οσάκις ένα Μέρος:
 α)
 απαιτεί, ως προϋπόθεση που πρέπει να πληρούν οι πάροχοι χρηματοπιστωτικών υπηρεσιών άλλου Μέρους για να παρέχουν χρηματοπιστωτικές υπηρεσίες επί ίσοις όροις σε σχέση με τους ημεδαπούς παρόχους χρηματοπιστωτικών υπηρεσιών, να είναι μέλη ή να συμμετέχουν ή να έχουν πρόσβαση σε τυχόν αυτορρυθμιζόμενο οργανισμό, χρηματιστήριο ή αγορά κινητών αξιών και προθεσμιακών συμβολαίων, οργανισμό συμψηφισμού τίτλων ή οποιονδήποτε άλλο οργανισμό ή ένωση, ή
 β)
 χορηγεί, αμέσως ή εμμέσως, στις εν λόγω οντότητες προνόμια ή πλεονεκτήματα για την παροχή χρηματοπιστωτικών υπηρεσιών,
 το εν λόγω Μέρος διασφαλίζει ότι οι οντότητες αυτές επιφυλάσσουν εθνική μεταχείριση στους παρόχους χρηματοπιστωτικών υπηρεσιών άλλου Μέρους οι οποίοι έχουν την έδρα τους στο έδαφός του.
 Άρθρο 154
 Μέτρα προληπτικής εποπτείας
 1. Παρά τις άλλες διατάξεις του παρόντος Τίτλου ή του Τίτλου V (Τρέχουσες πληρωμές και κυκλοφορία κεφαλαίων), Μέρος δύναται να θεσπίζει ή να διατηρεί σε ισχύ, για λόγους προληπτικής εποπτείας, μέτρα τα οποία αφορούν:
 α)
 την προστασία των επενδυτών, των καταθετών, των κατόχων ασφαλιστήριων συμβολαίων ή των προσώπων τα οποία έχουν καταπιστευματική αξίωση έναντι του παρόχου χρηματοπιστωτικών υπηρεσιών·
 β)
 τη διαφύλαξη της ακεραιότητας και της σταθερότητας του χρηματοπιστωτικού του συστήματος.
 2. Τα μέτρα που αναφέρονται στην παράγραφο 1 δεν πρέπει να είναι περισσότερο επαχθή από ό,τι απαιτείται για την επίτευξη του στόχου τους, ούτε να εισάγουν διακρίσεις εις βάρος των χρηματοπιστωτικών υπηρεσιών ή των παρόχων χρηματοπιστωτικών υπηρεσιών άλλου Μέρους σε σύγκριση με τις παρεμφερείς ημεδαπές χρηματοπιστωτικές υπηρεσίες ή τους παρεμφερείς ημεδαπούς παρόχους χρηματοπιστωτικών υπηρεσιών.
 3. Καμία διάταξη της παρούσας συμφωνίας δεν θεωρείται ότι υποχρεώνει Μέρος να αποκαλύψει πληροφορίες σχετικές με υποθέσεις και λογαριασμούς μεμονωμένων πελατών, ούτε πληροφορίες εμπιστευτικού ή αποκλειστικού χαρακτήρα που έχουν στην κατοχή τους δημόσιοι φορείς.
 4. Με την επιφύλαξη των λοιπών μεθόδων προληπτικής εποπτείας της διασυνοριακής παροχής χρηματοπιστωτικών υπηρεσιών, Μέρος δύναται να απαιτεί την εγγραφή σε μητρώο ή την αδειοδότηση των διασυνοριακών παρόχων χρηματοπιστωτικών υπηρεσιών άλλου Μέρους και των χρηματοπιστωτικών μέσων.
 Άρθρο 155
 Αποτελεσματικότητα και διαφάνεια των ρυθμίσεων
 1. Έκαστο Μέρος καταβάλλει κάθε δυνατή προσπάθεια για να γνωστοποιεί εκ των προτέρων σε όλους τους ενδιαφερόμενους κάθε μέτρο γενικής εφαρμογής που σκοπεύει να θεσπίσει, ώστε να τους επιτρέψει να διατυπώσουν τυχόν παρατηρήσεις τους επί του μέτρου.


text:
Τα μέτρα αυτά γνωστοποιούνται ως εξής:
 α)
 με επίσημη δημοσίευση, ή
 β)
 υπό άλλη γραπτή ή ηλεκτρονική μορφή.
 2. Έκαστο Μέρος γνωστοποιεί στους ενδιαφερομένους τους όρους που ισχύουν σε αυτό για τη συμπλήρωση των αιτήσεων που αφορούν την παροχή χρηματοπιστωτικών υπηρεσιών.
 3. Κατόπιν αιτήσεως του αιτούντος, το οικείο Μέρος ενημερώνει τον αιτούντα για την πορεία εξέτασης της αίτησής του. Σε περίπτωση που το οικείο Μέρος χρειάζεται συμπληρωματικά στοιχεία από τον αιτούντα, τον ενημερώνει σχετικά, χωρίς αδικαιολόγητη καθυστέρηση.
 4. Έκαστο Μέρος καταβάλλει κάθε δυνατή προσπάθεια προκειμένου να διασφαλίζει ότι τα διεθνή πρότυπα για τη ρύθμιση και την εποπτεία στον τομέα των χρηματοπιστωτικών υπηρεσιών και για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας τίθενται σε ισχύ και εφαρμόζονται στο έδαφός του. Στα εν λόγω διεθνή πρότυπα συγκαταλέγονται οι «Βασικές αρχές για την αποτελεσματική εποπτεία του τραπεζικού τομέα» της Επιτροπής της Βασιλείας, οι «Βασικές αρχές και η μεθοδολογία για τον ασφαλιστικό τομέα» της Διεθνούς Ένωσης Εποπτών Ασφαλειών, οι «Στόχοι και αρχές των κανόνων για τις κινητές αξίες» του Διεθνούς Οργανισμού Επιτροπών Κινητών Αξιών, οι «Σαράντα συστάσεις σχετικά με τη νομιμοποίηση εσόδων από παράνομες δραστηριότητες», και οι «Εννιά ειδικές συστάσεις σχετικά με τη χρηματοδότηση της τρομοκρατίας» της Ειδικής Ομάδας Χρηματοοικονομικής Δράσης.
 5. Τα Μέρη λαμβάνουν επίσης υπόψη τις «Δέκα βασικές αρχές σχετικά με την ανταλλαγή πληροφοριών», οι οποίες διατυπώθηκαν από τους υπουργούς Οικονομικών της ομάδας κρατών G7, τη «Συμφωνία για την ανταλλαγή φορολογικών πληροφοριών» του Οργανισμού Οικονομικής Συνεργασίας και Ανάπτυξης (στο εξής: «ΟΟΣΑ») και τη «Δήλωση για τη διαφάνεια και την ανταλλαγή πληροφοριών για φορολογικούς σκοπούς» της ομάδας χωρών G20.
 Άρθρο 156
 Νέες χρηματοπιστωτικές υπηρεσίες
 Έκαστο Μέρος επιτρέπει στους παρόχους χρηματοπιστωτικών υπηρεσιών άλλου Μέρους που είναι εγκατεστημένοι στο έδαφός του να παρέχουν νέες χρηματοπιστωτικές υπηρεσίες παρόμοιες με εκείνες που επιτρέπει στους δικούς του παρόχους χρηματοπιστωτικών υπηρεσιών να παρέχουν δυνάμει της εσωτερικής νομοθεσίας του υπό παρόμοιες συνθήκες. Μέρος δύναται να καθορίζει τη θεσμική και νομική μορφή υπό την οποία μπορεί να παρέχεται νέα χρηματοπιστωτική υπηρεσία και να απαιτεί άδεια για την παροχή της υπηρεσίας. Οσάκις απαιτείται τέτοια άδεια, η σχετικά απόφαση λαμβάνεται εντός εύλογου χρονικού διαστήματος και η χορήγηση άδειας μπορεί να απορριφθεί μόνο για προληπτικούς λόγους.
 Άρθρο 157
 Επεξεργασία δεδομένων
 1. Έκαστο Μέρος επιτρέπει στους παρόχους χρηματοπιστωτικών υπηρεσιών άλλου Μέρους να διαβιβάζουν πληροφορίες υπό ηλεκτρονική ή άλλη μορφή, εντός ή εκτός του εδάφους του, με σκοπό την επεξεργασία των δεδομένων οσάκις η εν λόγω επεξεργασία απαιτείται στο πλαίσιο των συνήθων εμπορικών πράξεων του εν λόγω παρόχου χρηματοπιστωτικών υπηρεσιών.
 2. Έκαστο Μέρος θεσπίζει επαρκείς εγγυήσεις για την προστασία του δικαιώματος στην ιδιωτικότητα και για την αποτροπή της παραβίασης της ιδιωτικής και οικογενειακής ζωής, της οικίας και της αλληλογραφίας των φυσικών προσώπων, ιδίως σε σχέση με τη διαβίβαση δεδομένων προσωπικού χαρακτήρα.
 Άρθρο 158
 Αναγνώριση μέτρων προληπτικής εποπτείας
 1. Μέρος δύναται να αναγνωρίζει μέτρα προληπτικής εποπτείας οποιασδήποτε άλλης χώρας κατά τον καθορισμό του τρόπου εφαρμογής των μέτρων που αφορούν τις χρηματοπιστωτικές υπηρεσίες του εν λόγω Μέρους. Η αναγνώριση αυτή, η οποία είναι δυνατό να επιτυγχάνεται μέσω εναρμόνισης ή με άλλον τρόπο,


text:
είναι δυνατόν να βασίζεται σε συμφωνία ή ρύθμιση με την οικεία χώρα ή να χορηγείται αυτόνομα.
 2. Μέρος το οποίο είναι μέρος συμφωνίας ή ρύθμισης κατά την έννοια της παραγράφου 1, είτε μελλοντικής είτε υφιστάμενης, παρέχει κατάλληλη ευκαιρία σε άλλο Μέρος να διαπραγματευθεί την προσχώρησή του στην εκάστοτε συμφωνία ή ρύθμιση ή τη σύναψη παρεμφερούς συμφωνίας ή ρύθμισης με το Μέρος αυτό, υπό συνθήκες που θα εξασφάλιζαν ισοδύναμες κανονιστικές ρυθμίσεις, μηχανισμούς εποπτείας, διαδικασίες εφαρμογής και, ενδεχομένως, διαδικασίες σχετικές με την ανταλλαγή πληροφοριών μεταξύ των μερών της συμφωνίας ή της ρύθμισης. Σε περίπτωση που Μέρος προβαίνει σε αναγνώριση αυτόνομα, παρέχει κατάλληλες ευκαιρίες στο άλλο Μέρος να αποδείξει ότι συντρέχουν οι σχετικές προϋποθέσεις.
 Άρθρο 159
 Ειδικές εξαιρέσεις
 1. Καμία διάταξη του παρόντος Τίτλου δεν θεωρείται ότι αποτρέπει τα Μέρη, συμπεριλαμβανομένων των δημόσιων φορέων τους, να διεξάγουν αποκλειστικά στο έδαφός τους δραστηριότητες ή να παρέχουν υπηρεσίες, οι οποίες αποτελούν μέρος σχεδίου συνταξιοδότησης του δημοσίου ή εκ του νόμου συστήματος κοινωνικής ασφάλισης, εκτός εάν οι δραστηριότητες αυτές μπορούν να ασκούνται, με βάση την εγχώρια νομοθεσία του εν λόγω Μέρους, από παρόχους χρηματοπιστωτικών υπηρεσιών σε συναγωνισμό με δημόσιους ή ιδιωτικούς φορείς.
 2. Καμία διάταξη της παρούσας συμφωνίας δεν εφαρμόζεται σε δραστηριότητες που ασκούνται ή σε μέτρα που θεσπίζονται από κεντρική τράπεζα ή από αρχή η οποία ασχολείται με νομισματικά ή πιστωτικά θέματα ή θέματα συναλλαγματικών ισοτιμιών ή από οποιαδήποτε άλλη κρατική οντότητα κατά την άσκηση νομισματικών και συναφών πιστωτικών ή συναλλαγματικών πολιτικών.
 3. Καμία διάταξη του παρόντος τίτλου δεν θεωρείται ότι εμποδίζει Μέρος, συμπεριλαμβανομένων των δημόσιων φορέων του, να ασκεί δραστηριότητες ή να παρέχει υπηρεσίες κατ’ αποκλειστικότητα στο έδαφός του για λογαριασμό ή με την εγγύηση ή τη χρήση χρηματοδοτικών πόρων του εν λόγω Μέρους ή των δημόσιων φορέων του.
 Τμήμα 6
 Υπηρεσίες διεθνών θαλασσίων μεταφορών
 Άρθρο 160
 Πεδίο εφαρμογής και αρχές
 1. Στο παρόν Τμήμα διατυπώνονται οι αρχές που διέπουν την παροχή υπηρεσιών διεθνών θαλάσσιων μεταφορών για τις οποίες αναλαμβάνονται δεσμεύσεις σύμφωνα με τις διατάξεις των Κεφαλαίων 2 (Εγκατάσταση), 3 (Διασυνοριακή παροχή υπηρεσιών) και 4 (Προσωρινή παρουσία φυσικών προσώπων για επιχειρηματικούς σκοπούς)του παρόντος Τίτλου.
 2. Με βάση τα σημερινά επίπεδα ελευθέρωσης μεταξύ των Μερών όσον αφορά τις διεθνείς θαλάσσιες μεταφορές, έκαστο Μέρος:
 α)
 εφαρμόζει αποτελεσματικά την αρχή της άνευ περιορισμών πρόσβασης στις αγορές και τις συναλλαγές διεθνών θαλάσσιων μεταφορών στο πλαίσιο εμπορικών όρων και χωρίς διακριτική μεταχείριση·, και
 β)
 παρέχει στα πλοία που φέρουν τη σημαία άλλου Μέρους, ή τα οποία εκμεταλλεύονται πάροχοι υπηρεσιών άλλου Μέρους, μεταχείριση όχι ολιγότερο ευνοϊκή από αυτήν που παρέχει στα δικά του πλοία όσον αφορά, μεταξύ άλλων, την πρόσβαση στους λιμένες, τη χρήση των υποδομών και των βοηθητικών θαλάσσιων υπηρεσιών των λιμένων, καθώς και τα σχετικά τέλη και επιβαρύνσεις, τις τελωνειακές διευκολύνσεις και την παραχώρηση σταθμών αγκυροβόλησης και διευκολύνσεων για τη φόρτωση και εκφόρτωση.
 3. Κατά την εφαρμογή των εν λόγω αρχών, έκαστο Μέρος:
 α)
 δεν θεσπίζει ρήτρες κατανομής φορτίου σε μελλοντικές διμερείς συμφωνίες με τρίτες χώρες σχετικά με υπηρεσίες θαλάσσιων μεταφορών, συμπεριλαμβανομένων των μεταφορών ξηρού και υγρού χύδην φορτίου και των μεταφορών τακτικών γραμμών, και καταργεί, εντός εύλογης


text:
χρονικής περιόδου, αυτές τις ρήτρες κατανομής φορτίου σε περίπτωση που υπάρχουν σε προηγούμενες διμερείς συμφωνίες, και
 β)
 από την έναρξη ισχύος της παρούσας συμφωνίας, καταργεί και απέχει από τη θέσπιση τυχόν μονομερών μέτρων και διοικητικών, τεχνικών και άλλων εμποδίων που ενδέχεται να αποτελούν συγκεκαλυμμένο περιορισμό ή να εισάγουν διακρίσεις στην ελεύθερη παροχή υπηρεσιών στον τομέα των διεθνών θαλάσσιων μεταφορών.
 4. Έκαστο Μέρος επιτρέπει στους παρόχους υπηρεσιών διεθνών θαλάσσιων μεταφορών, συμπεριλαμβανομένων των υπηρεσιών ναυτιλιακής πρακτόρευσης, άλλου Μέρους να ιδρύουν κατάστημα στο έδαφός του υπό όρους εγκατάστασης και λειτουργίας όχι ολιγότερο ευνοϊκούς από αυτούς που ισχύουν για τους ημεδαπούς παρόχους υπηρεσιών ή για τους παρόχους οποιασδήποτε τρίτης χώρας, αναλόγως του ποιοι όροι είναι οι πλέον ευνοϊκοί.
 5. Έκαστο Μέρος καθιστά διαθέσιμες στους παρόχους υπηρεσιών διεθνών θαλάσσιων μεταφορών άλλου Μέρους, υπό εύλογους και άνευ διακρίσεων όρους και προϋποθέσεις, τις ακόλουθες λιμενικές υπηρεσίες: πλοήγηση, ρυμούλκηση και παροχή βοήθειας με ρυμουλκά, προμήθειες, προμήθεια καυσίμων και ανεφοδιασμός σε νερό, συλλογή αποβλήτων και διάθεση έρματος, υπηρεσίες λιμενάρχη, βοηθήματα ναυσιπλοΐας, υπηρεσίες που είναι απαραίτητες για τη λειτουργία των πλοίων και παρέχονται από παράκτιους σταθμούς, συμπεριλαμβανομένων των επικοινωνιών, υδροδότηση και ηλεκτροδότηση, μέσα επείγουσας επισκευής, αγκυροβόλιο, θέση πρόσδεσης και συναφείς υπηρεσίες.
 Άρθρο 161
 Ορισμοί
 Για τους σκοπούς του παρόντος Τμήματος και των Κεφαλαίων 2 (Εγκατάσταση), 3 (Διασυνοριακή παροχή υπηρεσιών) και 4 (Προσωρινή παρουσία φυσικών προσώπων για επιχειρηματικούς σκοπούς) του παρόντος Τίτλου, νοούνται ως:
 —
 «υπηρεσίες σταθμού εμπορευματοκιβωτίων και εναπόθεσης», οι δραστηριότητες που συνίστανται στην αποθήκευση εμπορευματοκιβωτίων είτε σε λιμενικές περιοχές είτε στην ενδοχώρα, με σκοπό την φόρτωση/εκφόρτωση, επισκευή και προετοιμασία τους για αποστολή·
 —
 «υπηρεσίες εκτελωνισμού» (εναλλακτικά «υπηρεσίες εκτελωνιστών»), οι δραστηριότητες που συνίστανται στη διεκπεραίωση, εξ ονόματος άλλου μέρους, τελωνειακών διατυπώσεων σχετικά με τις εισαγωγές, εξαγωγές ή μεταφορές φορτίων, ανεξάρτητα από το εάν η εκάστοτε υπηρεσία αποτελεί την κύρια δραστηριότητα του παρόχου υπηρεσιών ή σύνηθες συμπλήρωμα της κύριας δραστηριότητάς του·
 —
 «υπηρεσίες προώθησης φορτίων», οι δραστηριότητες που συνίστανται στην οργάνωση και επόπτευση αποστολών από μέρους πρακτόρων διαμετακόμισης, με αγορά υπηρεσιών μεταφοράς και συναφών υπηρεσιών, κατάρτισης των σχετικών εγγράφων και παροχής επιχειρηματικών πληροφοριών·
 —
 «διεθνείς θαλάσσιες μεταφορές», μεταξύ άλλων, οι μεταφορές από πόρτα σε πόρτα και συνδυασμένες μεταφορές, που συνίστανται στη μεταφορά εμπορευμάτων με τη χρησιμοποίηση περισσότερων του ενός τρόπων μεταφοράς, συμπεριλαμβανομένων των θαλάσσιων μεταφορών, βάσει ενιαίου εγγράφου μεταφοράς και, για τον σκοπό αυτό, περιλαμβάνουν το δικαίωμα να συνάπτουν απευθείας σύμβαση με φορείς παροχής άλλου είδους υπηρεσιών μεταφοράς·
 —
 «υπηρεσίες ναυτιλιακής πρακτόρευσης», οι δραστηριότητες που συνίστανται στην αντιπροσώπευση, σε μια δεδομένη γεωγραφική περιοχή, υπό την ιδιότητα του πράκτορα των επιχειρηματικών συμφερόντων μίας ή περισσότερων ατμοπλοϊκών γραμμών ή ναυτιλιακών εταιρειών, για τους ακόλουθους σκοπούς:
 α)
 την εμπορία και την πώληση υπηρεσιών θαλάσσιων μεταφορών και συναφών υπηρεσιών, από τον καθορισμό της τιμής έως την έκδοση τιμολογίου και την έκδοση της φορτωτικής εξ ονόματος των εταιρειών, την αγορά και μεταπώληση των απαραίτητων συναφών υπηρεσιών, την κατάρτιση των σχετικών εγγράφων και την παροχή επιχειρηματικών πληροφοριών, και
 β)
 την οργάνωση του ελλιμενισμού του πλοίου για λογαριασμό ναυτιλιακών εταιρειών ή, ενδεχομένως, την ανάληψη φορτίων·
 —
 «υπηρεσίες χειρισμού θαλάσσιων φορτίων», οι δραστηριότητες που ασκούνται από επιχειρήσεις στοιβασίας, συμπεριλαμβανομένων


text:
των φορέων εκμετάλλευσης τερματικών σταθμών, αλλά μη συμπεριλαμβανομένων των άμεσων δραστηριοτήτων των λιμενεργατών, όταν αυτό το εργατικό δυναμικό οργανώνεται ανεξάρτητα από τις επιχειρήσεις στοιβασίας ή τις επιχειρήσεις εκμετάλλευσης τερματικών σταθμών. Οι δραστηριότητες που καλύπτονται περιλαμβάνουν την οργάνωση και επίβλεψη των εξής:
 α)
 φόρτωση/εκφόρτωση φορτίου προς/από πλοίο·
 β)
 πρόσδεση/απελευθέρωση φορτίου, και
 γ)
 παραλαβή/παράδοση και φύλαξη φορτίων πριν από την αποστολή ή μετά την εκφόρτωση.
 ΚΕΦΑΛΑΙΟ 6
 Ηλεκτρονικό εμπόριο
 Άρθρο 162
 Στόχοι και αρχές
 1. Τα Μέρη, αναγνωρίζοντας ότι το ηλεκτρονικό εμπόριο αυξάνει τις ευκαιρίες εμπορικών συναλλαγών σε πολλούς τομείς, συμφωνούν να προωθήσουν την ανάπτυξη του ηλεκτρονικού εμπορίου μεταξύ τους, συνεργαζόμενα ιδίως για θέματα που προκύπτουν από το ηλεκτρονικό εμπόριο δυνάμει των διατάξεων του παρόντος Τίτλου.
 2. Τα Μέρη συμφωνούν ότι η ανάπτυξη του ηλεκτρονικού εμπορίου συνάδει με τα διεθνή πρότυπα προστασίας των δεδομένων, ώστε να εξασφαλίζει την εμπιστοσύνη των χρηστών του ηλεκτρονικού εμπορίου.
 3. Τα Μέρη συμφωνούν ότι η παράδοση με ηλεκτρονικά μέσα θεωρείται ως παροχή υπηρεσιών κατά την έννοια του Κεφαλαίου 3 (Διασυνοριακή παροχή υπηρεσιών) και δεν υπάγεται σε δασμούς.
 Άρθρο 163
 Κανονιστικές πτυχές του ηλεκτρονικού εμπορίου
 1. Τα Μέρη διατηρούν διάλογο σχετικά με κανονιστικά ζητήματα που απορρέουν από το ηλεκτρονικό εμπόριο, με τον οποίο, μεταξύ άλλων, καλύπτονται τα ακόλουθα ζητήματα:
 α)
 η αναγνώριση πιστοποιήσεων ηλεκτρονικών υπογραφών που εκδίδονται για το κοινό και η διευκόλυνση των διασυνοριακών υπηρεσιών πιστοποίησης·
 β)
 η ευθύνη ενδιάμεσων παρόχων υπηρεσιών όσον αφορά τη διαβίβαση ή αποθήκευση πληροφοριών·
 γ)
 η μεταχείριση των ανεπίκλητων ηλεκτρονικών εμπορικών επικοινωνιών·
 δ)
 η προστασία των καταναλωτών στον τομέα του ηλεκτρονικού εμπορίου, μεταξύ άλλων, από απατηλές και παραπλανητικές εμπορικές πρακτικές σε διασυνοριακό πλαίσιο·
 ε)
 η προστασία των προσωπικών δεδομένων·
 στ)
 η ανάπτυξη του εμπορίου χωρίς χαρτιά, και
 ζ)
 κάθε άλλο ζήτημα σχετικό με την ανάπτυξη του ηλεκτρονικού εμπορίου.
 2. Τα Μέρη συνεργάζονται, μεταξύ άλλων, ανταλλάσσοντας πληροφορίες όσον αφορά την αντίστοιχη σχετική νομοθεσία και νομολογία τους, καθώς και την εφαρμογή της νομοθεσίας αυτής.
 Άρθρο 164
 Προστασία δεδομένων προσωπικού χαρακτήρα
 Τα Μέρη καταβάλλουν προσπάθεια, στο μέτρο που είναι δυνατό και στο πλαίσιο των αντιστοίχων αρμοδιοτήτων τους, για να καταρτίζουν ή να διατηρούν, ανάλογα με την περίπτωση, κανονισμούς για την προστασία των δεδομένων προσωπικού χαρακτήρα.
 Άρθρο 165
 Διαχείριση του εμπορίου χωρίς χαρτιά
 Τα Μέρη καταβάλλουν προσπάθεια, στο μέτρο που είναι δυνατό και στο πλαίσιο των αντιστοίχων αρμοδιοτήτων τους, προκειμένου:
 α)
 να θέτουν τα έγγραφα διαχείρισης του εμπορίου στη διάθεση του κοινού υπό ηλεκτρονική μορφή, και
 β)
 να αποδέχονται τα εμπορικά διοικητικά έγγραφα (53) που υποβάλλονται ηλεκτρονικά ως νόμιμο ισοδύναμο της έντυπης μορφής τους.
 Άρθρο 166
 Προστασία των καταναλωτών
 1. Τα Μέρη αναγνωρίζουν τη σπουδαιότητα της διατήρησης και θέσπισης διαφανών και αποτελεσματικών μέτρων για την προστασία των καταναλωτών από απατηλές και παραπλανητικές εμπορικές πρακτικές όταν αυτοί πραγματοποιούν συναλλαγές ηλεκτρονικού εμπορίου.
 2. Τα Μέρη αναγνωρίζουν τη σημασία της ενίσχυσης της προστασίας των καταναλωτών και της συνεργασίας μεταξύ των εγχώριων αρχών προστασίας των καταναλωτών, σε σχέση με δραστηριότητες που συνδέονται με το ηλεκτρονικό εμπόριο.
 ΚΕΦΑΛΑΙΟ 7
 Εξαιρέσεις
 Άρθρο 167
 Γενικές εξαιρέσεις
 1. Υπό την προϋπόθεση ότι τα εν λόγω μέτρα δεν εφαρμόζονται κατά τέτοιο τρόπο ώστε να συνιστούν